url: =Jeremiah 31 | Siantongluan.net\nJeremiah 31 |\n"Topa in kong cihin-ah, tua hun ciangin kei pen Israel mi khempeuhte Pasian ka hi ding a, amaute pen keima mite ahi ding uh hi," a ci hi.\nTopa in hong genin-ah: "Namsau tawh thahna a thuaklote in gamlakah hehpihna a mu ding uh hi. Israel mite in tawldamna ding a zon laitakun,\ngamlapi pek panin Topa ka kilang hi. Keimah in nang kong it tawntung a, tua ahih manin nang tungah kong thuman tawntung hi.\nAw, nungak siangtho Israel aw, nang kong bawlpha kik ding hi. Na khuangte na man kik ding a, a gualnuamte lamna-ah na va kihel ding hi.\nSamaria gam mualtung tengah leenggah na suankik ding a, huan bawlte in suanin a gah ne-in nuam a sa ding uh hi.\nBang hang hiam cih leh Efraim mualtung panin galvilte in, Tho un! Topa i Pasian kiang Zion khua-ah va pai ni, ci-in a hong kiko hun uh hong tung ding hi," hong ci hi.\nBang hang hiam cih leh Topa in kong cihin-ah, "Jakob-a dingin lungdamna tawh ngaih takin la sa un la, gam khempeuh lakah gam lian pen-a dingin kiko-in awng un. Topa in Israel mi a omlaite, ama mite hong honkhia khinzo hi, ci-in taangko un la phat un.\nEn un, keimah in leilu lam gam panin amaute ka la ding a, leitung a gamla pen mun panin ka kaikhawm ding hi. Mittawte leh khebaite zong hong kihel ding uh a, nupi gaite leh nausuak ding numeite-a kipan hih lai munah mihonpi hong ciahkik ding uh hi.\nAmaute a kap kawmin hong pai ding uh a, keimah in hehnemin amaute ka pii kik ding hi. Tui omna lui gei-ah amaute ka paipihkik ding a, lam nuamah paipihin a tuk kei ding uh hi. Bang hang hiam cih leh Israel mite pa ka hi a, Efraim, ka ta upa pen ahi hi.\n"Aw, gamdangte aw, Topa kammal ngai un la, gamlapi, tuipi gei-a omte kiangah va gensawn un. Israel mite a kithehthang sakpa in kaikhawm kik ding a, tuucingpa in a tuute a kep bangin a kem ding hi, va ci un.\nBang hang hiam cih leh Topa in Jakob ka suaktasak khinzo a, a zawh zawhloh khutte sung pan ka honkhiazo hi.\nAmaute hong pai-in Zion mual tungah ngaihtakin la sa ding uh a, Topa hehpihna ahi, buh, leenggahzu, sathau leh tuuno, bawngnote hangin amaute a lungdam mahmah ding uh hi. A nuntakna uh, tui a kibuak huan bang ding a, lungkham nawnlo ding uh hi.\nTua ciangin nungakte lamin lungdam ding uh a, tangvalte leh papite zong nuam ding uh hi. Amau kahnate lungdamna ka suaksak ding a, amaute hehpihin a dahnate uh kipahna ka suaksak ding hi.\nAn lim pen tawh siampite ka vak ding a, keima hoihna hangin ka mite a lungkim ding uh hi, Topa in ka ci hi," a ci hi.\nTopa in kong cihin-ah: "Ramah khua-ah aw khat kiza a, tauna leh kah ngutngutna awging ahi hi. Rachel, a tate-a dingin a kap hi. A tate om nawnlo ahih manin kinem zolo hi," a ci hi.\nTopa in kong cihin-ah: "Kap nawn kei un la, na khitui uh nul un. Bang hang hiam cih leh Topa in kong cihin-ah, na nasep thaman uh na ngah uh hi. Amaute galte gam panin hong ciahkik ding uh hi.\nNa mailam uh-a dingin lametna a om hi, Topa in kong ci hi. Na tate uh zong na gam mah uhah hong ciahkik ding uh hi.\nEfraim kahna aw ka zazo a, Topa aw, bawngtal sinloh bangin kei nong thuhilh khinzo hi. Kong ciahkik theihna dingin hong lakik in; bang hang hiam cih leh nang pen Topa ka Pasian na hi hi.\nNangma kiang panin ka paikhiat khit phetin ka kisikkik a, nong thuhilh khit ciangin dahin ka kun hi. Ka neu laitaka ka minsiatna teng pua niloh ka hih manin maizumin ka lung-am hi, a ci hi.\n"Efraim, ka it ka tapa hilo ahi hiam? Amah keima ngaihno hilo ahi hiam? Bang hang hiam cih leh ama thu ka gen simin amah ka phawk lailai hi. Tua ahih manin amah ka ngaihsun tawntung a, ka hehpih taktak ding hi, Topa in ka ci hi.\nLampi-ah ciamtehnate bawl un la, lamlahnate phut un. Na paikhiatna uh lampi mah limtakin zongkik un. Nungak siangtho tawh a kibang Israel mite aw, hong kilehkik un la, na khuapite uh hong zuankik un.\nBang tanvei lungka ding na hi hiam, a zulhzau ka tanu aw. Bang hang hiam cih leh Topa in leitungah na thak khat bawl a, numei in pasal a honzo hi," a ci hi.\nVanglian Topa, Israel mite Pasian in hong genin-ah: "Keimah in amaute a gam uhah ka omsak kik ciangin, Judah gam leh a khuapite uhah amaute in, Thuman thutak a tenna mual siangtho aw, Topa in thupha hong pia ta hen, ci-in a genkik leuleu ding uh hi.\nJudah gam leh a khuapite sungah lokhote leh tuu cinga a vak kawikawi mite a tengkhawm ding uh hi.\nBang hang hiam cih leh a gim mite ka tawldamsak ding a, gilkialin a thazawm mite khempeuh an ka vak kham ding hi," a ci hi.\nTua khit ciangin ka khanglo a, ka khuadak hi. Ka khanlawh nuam ka sa mahmah hi.\nTopa in kong cihin-ah, "Israel gam leh Judah gam, mihing leh ganhing tawh ka dimsak hun hong tung ding hi.\nAmaute a kibetkhiatna ding leh a kitapzanna ding ahi zongin, a kisuankhiatna ding leh a kisiatna ding ahi zongin ka vaihawm mah bangin, Topa in ka cihin-ah, amaute a kilamna ding leh a kiphuhna dingin ka vaihawm ding hi.\nTua ni ciangin amaute in: "Pate in leenggah thuk ne uh a, a tate uh ha a kim hi, a kici paunak a zang nawn kei ding uh hi.\nMi khempeuh amau mawhna ciat uh hang bekin a si ding uh hi. Leenggah thuk a nete ha bek a kim ding hi.\n"En un, Topa in kong cihin-ah, Israel minamte leh Judah minamte tawh thuciamna thak khat ka bawl ni hun hong tung ding hi.\nTua pen, a pu a pate uh, Egypt gam panin ka lakkhiatna dingin a khut uh tawh ka kaihkhiat huna ka bawl uh thuciamna tawh kibanglo ding hi. Tua hun lai-in kei amaute pasal hinapi-in ka thuciamna a hong palsat uh hi, Topa in kong ci hi.\nAhih hangin Topa in kong cihin-ah, tua hun hong tun ciangin Israel minamte tawh hih bangin thuciamna ka bawl ding hi: Amaute sungah ka thukham ka koih ding a, amaute lungtang tungah ka gelh ding hi. Kei pen amaute Pasian ka hi ding a, amaute pen keima mite ahi ding uh hi.\nKuamah in midangte leh a sanggamte uh kiangah, Topa thei in, ci-in a kihilh nawn kei ding uh hi; bang hang hiam cih leh Topa in kong cihin-ah, amaute in a neupen panin a lianpen dongin, a vekpi-un kei a hong thei ding uh hi. Bang hang hiam cih leh amau khialhnate ka maisak ding a, amaute mawhnate zong phawkin ka nei nawn kei ding hi," a ci hi.\nTopa in sun-a khuavak dingin ni hong pia a, zan-a khuavak dingin a kikhel ngeilo kha leh aksite hong pia hi. Tuipi a lawh ciangin tuihualte ging zuazua a, ama min pen Vanglian Topa kici hi.\nAmah in, "Topa in kong cihin-ah, hih a kip mahmah leitung leh vantung ngeinate a kikhel hun ciang bekin, Israel mite suanlekhakte in gam neiloin a om pan bek ding uh hi," a ci hi.\nTopa in hong genin-ah, "Vantung a kiteh theih ciang leh leinuai-a leitung bulpite a kivel theih ciang bekin Israel-te suanlekhakte khempeuh a mawhna uh hangin ka lawnkhiamang pan ding hi, Topa in kong ci hi," a ci hi.\nTopa in kong cihin-ah, "Hananel Tausangpi panin khuakulh Kiu Kongpi dongin khuapi a kibawphat hun hong tung ding hi.\nTua lai panin khuapi huang dingin nitumna lamah Gareb mual dong kiteh suak ding a, Goah lamah a kihei ding hi.\nMisi luanghawmte leh vutte a kibuakna kuam buppi leh Kidron lui phak ma-a loteng khempeuh tawh, tua panin nisuahna lama Sakol Kongpi kiu ciangdong, Topa}-a dingin mun siangtho a suak ding hi. Cikmah ciangin tua khuapi kisusia nawnlo ding a, a kisuankhia ngei nawn kei ding hi," a ci hi.\nTedim Lai Siangtho / Laibu: Jeremiah 31


timestamp: atn

url: =Gamdang mite ading akibawl Kad Perjasa (Privilege Card) Immigration te’n sanglo :: ZOMI DAILY\nposted on 26 January 2015 at 9:28 pm Lomkholna: Malaysia, News, ZAM, Zomi\nImmigration Department Enforcement in “Privilege Card” a kici Company khat in kumpi phalna omlo a Malaysia gamsung lut te kikepna dingin a bawl tawm uh Card tampi man uh hi. IDE Director Datuk Ishak Mohamedgenna ah “HihCard pen laibu lo tawh Malaysia gamsung lutte zat dinga kibawl hi-in, hih Card tawite peuhmah thuneite in bangmah cih thei lo dingin gen uh a RM250 pan RM700 tawh zuak khia uh hi” ci hi. Card bek hilo card ngah theihna ding ngetna laidal (Application Form) tampi tak zong man uh hi.\nZomi akua mapeuh in hih Kad Perjasa (Privilege Card) hong kizuak leh leivetloh, upvetloh dingin kong tangkokhia uh hi. Source: BERMANA/ZAM iNFO\nPrevious: Sangsia pipa ~ Philip Khaipu\nNext: Mihing tawh sumbawlte tungpan mi 17 honkhia


url: =Samuel Masa 15 | Siantongluan.net\nSamuel Masa 15\nSamuel Masa 15 |\nSamuel in Saul kiangah, "Topa in ama mi Israel-te tungah kumpi dingin nang sathau a nilh dingin kei hong sawl hi. Tua ahih ciangin tu-in Topa thugen ngai in.\nVanglian Topa in hih bangin ci hi: Amaute Egypt panin hong paikhiat lai-in amaute in lampi-ah Israel-te a nialna uh hangin Amalek mite gim ka pia ding hi.\nTu-in pai-in Amalek mite vatgawp un la, amaute neih khempeuh susiamang khin un. Amaute sitloin, numei leh pasal, naupang leh nawine laite, bawngtal leh tuu, kalaoh leh la, that un, ci hi," a ci hi.\nTua ahih ciangin Saul in Israel mite sam a, Telaim-ah khe galkap mi tul zanih leh Judah mi tul sawm kaikhawm hi.\nTua ciangin Amalek khuapi-ah Saul hong pai-in kuam sungah pangsim hi.\nTua ciangin Saul in Ken mite kiangah, "Pai un; kihemkhia un. Amalek mite lak panin paikhiasuk un. Tua hi kei leh amaute tawh note kong susiakhawm khading hi. Bang hang hiam cih leh Egypt panin Israel-te hong paikhiat lai-in amaute khempeuh tungah migitna na lak uh hi," a ci hi. Tua ahih ciangin Amalek mite lak panin Ken mite kihemkhia uh hi.\nTua ciangin Saul in Havilah panin Egypt nisuahna lama om Shur ciangdong Amalek-te zo hi.\nAmah in Amalek-te kumpipa Agag a hingin man a, mi khempeuh namsau tawh thatmang hi.\nAhih hangin Saul leh mite in Agag, leh a hoihpen tuute, bawngtalte, gannote, tuunote leh a hoih khempeuh khawi uh a, tuate thatmang khinlo uh hi. A kisimmawh bangmah a manlo khempeuh amaute in thatmang uh hi.\nTopa thu Samuel tungah hong tung hi:\n"Kumpi-in Saul ka koih ka kisik hi. Bang hang hiam cih leh amah pen keimah zuihna panin kihei kik a, ka thupiaknate semlo hi," a ci hi. Tua ciangin Samuel heh hi; zan tawntung Topa tungah kiko hi.\nTua ciangin Saul a dawn dingin zingsangin Samuel tho baih hi. Samuel kiangah, "Karmel-ah Saul hong pai hi. Amah in ama-a dingin phawkna mual khat phutin, kihei-in paisuak a, Gilgal-ah paisuk hi," kici hi.\nTua ciangin Samuel hong pai a, Saul in ama kiangah, "Topa thupha na tungah hong tung hen. Topa thupiakna ka sem khin hi," a ci hi.\nTua ciangin Samuel in, "Tua ahih leh ka bila tuu hamna leh ka zak bawngtalte hamna bang ahi hiam?" a ci hi.\nSaul in, "Amaute in Amalek-te kiang panin tuate hong paipih uh hi; bang hang hiam cih leh Topa na Pasian tungah biakna piakna dingin a limci pen tuute leh bawngtalte mite in sit uh a, a dangte ka thatmang khin uh hi," a ci hi.\nTua ciangin Samuel in Saul kiangah, "Khawl in! Topa in tuzanin kei kiangah hong gen thu nang kiangah kong gen ding hi," a ci hi. Tua ciangin amah in Samuel kiangah, "Hong gen in," a ci hi.\nTua ciangin Samuel in, "Nang na kineu ngaihsut hun a om hangin, tu-in nang pen Israel minamte lutang hilo na hi hiam? Topa in Israel-te tungah kumpi-in nang sathau hong nilh hi.\nTopa in nasem dingin nang hong sawl a, Pai in; mawhnei Amalek mite va susiamang in la, amaute a bei mateng va simgawp in, hong ci hi.\nTua ahih ciangin bang hangin Topa thu manglo na hi hiam? Bang hangin vankinusiate bawhin Topa muhna-ah a sia gamta na hi hiam?" a ci hi.\nTua ciangin Saul in Samuel kiangah, "Keimah in Topa thu ka mang a, Topa in hong sawl nasepna-ah pai khinin, Amalek kumpipa Agag kong ciahpih khin a, Amalek mite ka susiamang khin hi.\nAhih hangin mite in a kinusiate, tuute leh bawngtalte, suksiat dinga a ki-ap na hoihpente Gilgal-ah Topa na Pasian piak dingin la uh hi," a ci hi.\nTua ciangin Samuel in, "Topa in meihal biaknate leh biakpiaknate Topa thu man ding zahin deih ahi hiam? En in, biakpiakna sangin thu man ding hoihzaw a, tuutal thaute sangin thu ngaih ding hoihzaw hi.\nBang hang hiam cih leh lehdona pen aisan mawhna bangmah hi a, lungkhauhna pen mawhna leh milim biakna mah a bang ahi hi. Nangmah in Topa thu nial khin na hih manin, amah in zong kumpi hihna pan nang hong nolh khin hi," a ci hi.\nTua ciangin Saul in Samuel kiangah, "Ka khial khin hi; bang hang hiam cih leh keimah in mite kihta-in amau thu mangkha ka hih manin Topa thupiakna leh nangma thute ka palsat khin hi.\nTua ahih ciangin tu-in kong thum hi; ka khialhna hong maisak in la, Topa ka biaktheihna dingin kei hong lehzuihkik in," a ci hi.\nTua ciangin Samuel in Saul kiangah, "Nang tawh kong kilehkik kei ding hi; bang hang hiam cih leh nangmah in Topa thu na nial khin a, Israel-te tungah kumpi hihna panin Topa in nang hong nolh khin hi," a ci hi.\nA paikhia dingin Samuel a kihei laitakin Saul in a puantualpi mongin len a, a puan kikek hi.\nTua ciangin Samuel in ama kiangah, "Topa in Israel-te kumpi gam nang tung panin tuni-in balkhia-in nang sangin a hoihzaw na vengpa tungah pia khin hi.\nIsrael-te minthang Pasian in zong zuau genlo ding a, zong kisiklo ding hi; bang hang hiam cih leh a kisik dingin amah mi hilo hi," a ci hi.\nTua ciangin amah in, "Ka khial khin hi; ahi zongin tu-in keima mi upate mai leh Israel-te mai-ah kei hong pahtawi in la, Topa na Pasian ka biaktheihna dingin kei hong zuikik in," a ci hi.\nTua ahih ciangin Saul nung zui-in Samuel kilehkik a, Saul in Topa a bia hi.\nTua ciangin Samuel in, "Amalek-te kumpi Agag hih lai ka kiangah hong paipih in," a ci hi. Tua ciangin Agag launa linna tawh ama kiangah hong pai hi. Agag in, "Sih ding lungkhamna hong tung taktak ta hi," a ci hi.\nTua ciangin Samuel in, "Na namsau in nute ta bei-in a bawl mah bangin na nu zong ta bei hi ta ding hi," a ci hi. Tua ciangin Samuel in Topa mai Gilgal-ah Agag a semnen hi.\nTua ciangin Ramah-ah Samuel pai a, Gibeah-a a inn-ah Saul zong a ciahto hi.\nSamuel in ama sih ni dong Saul mukiklo a, ahih hangin Saul hangin Samuel a dah hi. Israel-te tungah kumpi-in Saul a koih manin Topa kisik hi.\nTedim Lai Siangtho / Laibu: Samuel Masa 15


url: =A 67th Zomi Nam Ni nithum sung bawlding :: ZOMI DAILY\nposted on 30 January 2015 at 8:47 am Lomkholna: Hauthang, Malaysia, News, Zomi, Zomi Nam Ni\nA (67) Kumcin Zomi Nam Ni Malaysia ah bawl nading thu!\nZo An Liim nono:\nHunzat zia ding nite\n19 /Feb/2015 Zomi Nam Ni Pansiik ni , hi ding a, Mipi tawh kibawl khawm ding hi. 20/ Feb/2015 Zomi nam ni ( Apii ni) leh 21/ Feb /2015 Zomi nam ni Khekleh ni te ah Zomi Seminar nasiatak in Makai te’n Zosuan Tuailai te tung ah na siatak in bawl pih ding giimna nei uh hi.\nZomi Nam Ni Seminar ah”\nA(67) Kumcin Zomi Nam Ni ah Hunzang ding Chief Guest pan kipan ahun zat ding thugen huai thu gil te laidal tawh hoihtak gelhsa vive hi ding a, Chief Guest lo buang minutes sawm sang tam zaw lo thugil mahmah te hiding cih kiza hi.\nZomi Nam Ni Laigelh kidemna\nZomi Nam Ni ah akisam Zomi kipawlna te\nA 67 kumcin Zomi Nam Ni ah Khua kipawlna pan, Pawlpi tuamtuam pan akisap ban ah Minam makai SOM, ZRC, MZO leh thu nei tuamtuam te sap na kibawl khia ding cihi kiza hi.\nZomi Nam Ni mapan khopna\nZomi Nam Ni ( Zomi National Day ) pen Zomi bup tawh kipawl kum khat khatvei akinei bek ahih man in Eisiamna tek tawh man pan khop ding in geel cih kiza hi. Genteh na Music tumsiam te, Lasa Siamte, Thungai siam hihna te, Ngeina lam, Ngeina lasa te, dong ah akicial peeng tuam om hetlo in Zomi bup Numei le Pasal in ihsiam na tektek tawh kipawl khopna in Zomi Nam Ni bawl khiat tek ding cih kiza hi.\nAn khamval mawk paih loh ding thu\nAbeisa hun in Zomi Nam Ni leh Khuado hun ah An kham val te Mipi hita leh Ansai te’n hi ta leh Anzuak na nung ah buaziau theih ahih man in akiim om te in thunei te tung ah report uh ahih man in An kham val leh niin peuh mah Ansai anzuak na kiim ah mawk paih loh ding kikham kholna thu iza hi.\nMusic tum ding, Lasa ding, Alam ding, Thugen ding te ZAM leh ZND tanu ten ahunhun in Zaksak kikna nei ding uh hi.\nPrevious: Atumdang Diak American Kumpipa’zi\nNext: Pa Lukas Kap Sawm Dal – Buansing Beh (kum 31) in hongnusia


url: =South Sudan in UN Peacekeepers 4000 kikoihding deihlo ~ TK Lian :: ZOMI DAILY\nposted on 13 January 2017 at 11:12 pm Lomkholna: News, Thangkhanlian, World\nJan. 13, 2017: South Sudan in a gam uh-ah kilemna omsak dingin United Nations peacekeepers 4,000 kikoihna ding a thukim sa hi napi-in tu-in South Sudan gamah kilemna omna ding mainawt zel hi ci-in a kikoihna ding deih loin nolh kik hi.\nHih UN peacekeepers 4,000te kikoih dingte pen regional protection force kici ding hi ci-in ci-in August 2016 in UN Security Council in a thukimna a neih hi a, South Sudan khuapi Juba-a UN peacekeeping mission galkap 13,500 omte huh dinga kisawl beh sawm ahi hi.\n“South Sudan kumpi in hih UN galkap protection force kicite kisap beh nawn lo a, kumpi in mipite lakah kilemna a om theihna dinga galkap kisamte kipia zo hi,” ci-in South Sudan Foreign Ministry spokesperson Mawien Makol Ariik in nilaini in ci hi. South Sudan kumpi in hih UN galkapte kikoih behna dingin November kha-in thukimna a kineih hangin tua pen kizuk kik hi ci-in gen beh hi.\nDefence Minister Kuol Manyang Juuk in mi tampi ten Juba leh a kiim ah kidona om lai hi cih ngaihsutna neih hangun Juba khuapi ah muanna leh bitna om ta a, regional protection forces kici galkap kisam nawn lo hi ci hi.\nPresident Salva Kiir’ minamte Dinka kicite leh a deputy president lui Riek Machar’ minamte kikal ah kihuatna hangin December 2013 in tualgal na piang a, mi tul sawm val a sih banah million nih valin teenna ding kician nei lo uh hi.\nKumpi kipumkhatna dingin “unity government” kici April kha-in a kibawlkhiat hangin July kha in tualgal piang kik a, Riek Machar South Sudan panin galtai hi.\nPrevious: Na Nu le Na Pa um kei in (7) ~ Lian Tuang\nNext: Guantamo Bay thonginn dingin akizat kum 15 cingta ~ TK Lian


url: =Lai Siangtho sung nambat tentuahna :: ZOMI DAILY\nposted on 1 July 2020 at 2:51 pm Lomkholna: Biakna, News, Pauginmang\nTuma kum 100 huam panin, Jew-mite sung mah pan, a diakin Lai Siangtho bu masa 5te (Torah) teng, nambat tawh siksehna, tentuahna neih hong kipan uh hi. Mr. Yacov Rambsel a cih pa in ELSS kici, “Equidistant Language Skip Squence” cih hong mukhia masa hi. Laimal tua zahna ta-ateng gawmtuah lehang, word khat suak thei cih ahi hi. Tua leh Dotna khat:\n“Hih Bible Code vai, Gematria, Malsimna Nambat tawh, Pasian’ kammal siksehin tentuahna pen ahi ding mah ahi tam?” A diakin, Hebrew lai leh kam in vantung panin, Pasian’ hong khiat suk, lai siangtho\n(sacred writ & language) hi ci-in hih thului atpa in na ngaihsunin, na pom semsem ta ing. Tua ka cih ngamna a’ thu a late, tomkimin en suk pah ni!\nA. Hebrew lai pen tuampian lua mahmah hi. (i) Pictographic language kici, lailim; laimal (letter) veve, lim khat peuhmah na kawk den hi. gtn. “Alef” kici, a 1na laimal a piancilna pen “Bawng lu leh a ki nih” lim pan hi a, thahat, makai, lutang ( cihna leh ama’ nambat in 1 hi pah den keii hi). Topa Jesuh suah ma, 700 B.C. lai pekin Gematria kici, laimalte in nambat na nei na kibulh, na kivawh ta uh hi.\n(ii) Hebrew lai pen Numeric language hi-in, ka gensa mah bangin laimal 1na ii nambat pen 1 hi pahin, a tawpna 22na ii nambat pen 400 cih dan ahi hi.\n(iii) Hebrew lai pen Phonic language hi a, tua bel gen kul lo ci ni, aw suak thei hi.\nB. Hebrew alphabet laimal 22 (letters) na pha-in, a tawpna pen “Tav” kici hi. Mangmuhna 1:8, :11, 22:13nate ah “Keimah in Alpha leh Omega ka hihi,”\nih Topa Jesuh in a cih pen Thuciam Lui Hebrew kampau hi leh “Keimah in “Alef” leh “Tav” ka hi hi,” a cih kul ding ahihna pen siat dang ding mahmah om kilkel lo hi. Tua banah, Genesis 1:1 ah Hebrew Bible ih et ciangin kammal/word 7 na om a, a 4na kammal pen laimal 1na “Alef” leh laimal 22 a tawpna “Tav” kigawm (Et or Eth- את ) pen kiletkhia thei lo hi.\n“Direct object” hi, cih ciang hi a, hih kammal ii taklam ah word 3, veilam ah word 3 cih bangin na om linlian hi. Tom gen ni ci leng, “Alef” leh “Tav” hi a, A leh Z, Alpha (Αλφα) leh Omega ( Ωμέγα ), Burmese bang hi leh “က” leh “အ” ahi hi.\nC. Theologian-te in “Tetragrammaton” a cih uh thu khat bek gen suk ni. “Laimal Li” cihna hi a:\nH (5) = 26 ahi hi. Na NIV Lai Siangtho sung sim masakna Ding sungah na om gige hi.\nHih laimalte a’ awsuah pen [Yod-Heh-Vav-Heh ] kici a, thulian mahmah hi. Min Siangtho a cihcih ahi hi. Ama’ Bible Code nambat pen a tunga “26” ahi hi. Hih ( יהוה ) pen Torah Genesis 1:1~9 sung, sittelna panin thulianpi khat kimukhia thei hi. Genesis 1:7~9 ah Hebrew LST tawh en le hang, “ELOHIM – אלהים ” (Pasian) cih kammal na kizep khinkhian mawk hi. Verse :7na pan laimal 26na sial ah “Elohim” ii spelling ding na kizep suksuk lian hi. Hih kammal ii Bible code #26 hi lianse lailai mawk zen hi.\nGenesis 1:7na, kammal 1na pan a 7na ah 1. Alef (א -E or A) laimal na om lian sese zen mawk hi.\n2. Tua Alef pan, a 26na laimal/letter pen a nuai laigual nihna sungah Lamed ( ל -L) laimal na om lian sese leuleu hi.\n3. Tua pan laimal 26na mah pen, ih tuah khak dongin sim suksuk mah lehang, laigual 2na sung mah ah Heh ( ה -H) kici, laimal/letter na om leuleu diudeu zen mai hi.\n4. A tawpna laimal ahih leh, a mal 26na mah hi-in, 1:9na sung, a patna verse 7 pan laigual 4na sungah, Mem ( ם -M) na kizep khikhe leuleu veh aw!\nHih laimal 4 ih gawm ciangin, ELOHIM ( אלהים ) word khat hong suak thei mawk a, Pasian cihna hi-in ama’ numeric value in 26 ahi hi. Hih 26 tak ciangin, YAHWEH, Jahovah, Jehovah, Yahshua, Jesuh, Jesu, Zeisu ii numeric value (Bible code #26) hong hi leuleu ahih ma’nin, na kisungzop dimdiam uh ahi hi.\nMore: 1998 kum a khatveina Pi leh Pu Bible Camp, Tedim ~ Khup Khan Thang\nThukhu’pna – Laigelhpa in hih dan ELSS leh Bible Number lamsang, nam 100 kan na theikhia nai lo hi mah tale’ng, Thuciam Lui Lai Siangtho mipilte in a 1,000 val-a sim ding bang na mukhia khin ta uh a, ih Topa Jesuh bekbek kawk den keii hi. Pasian’ humop a Kammal Lai Siangtho ih cih ni lohloh, hih bang dan ahi hi!!! Ka Lungdam, Pau Gin Mang (Thomas Pau) Creation Family (Ref: Ka thuciamtehna pan, Tulai kisungzopna www pan)\nPrevious: GZA – Kawlgambup ki teelpina tawh kisai tangkona\nNext: Thuthak tomkim ~ The Tedim Post (02 July)


url: =Hong tung ding census ciangin Zomi a kicih huaizia. Gelh - Dr. Do Suan Mung. - Laibu Saal\nHome > Thuluui/Articles > Hong tung ding census ciangin Zomi a kicih huaizia. Gelh - Dr. Do Suan Mung.\nHong tung ding census ciangin Zomi a kicih huaizia. Gelh - Dr. Do Suan Mung.\nKong it Zomi nu leh pa,u leh nau akua mapeuh,\nHong tung ding census ciangin Zomi a kicih huaizia tawm ikikum dih ni e.\nAmasapen in, Zomi pen taangtawn a kipan ei leh ei ikilawhna minam min ahi hi. Zogam hong sik masa leh Zomi te thu akan masa Mikang te Sir Henry Yule (1508), Father Vincentius Sangermano (1783), Col. T.H. Lewin (1871-72), Dr. Francis Buchanan (1835), Bertram S.Carey, H.N.Tuck te in i minam min Zomi ihihna tuma kum za tampi lai-in na genkhin uh hi. Kawl mipil U Thein Pe Myint leh Daw Aung San Suu Kyi te in zong Zomi ihihna hong ciaptehsak uh hi.\nEi Zomite lakah isuan imuan Dr. Vum Khaw Hau, Sangmang S.T.Hau Go, Dr. Vum Son te in zong Zomi ihihna kipsak uh hi. Tu mahmahin Zogam khuata khat ah pai-in laithei lo piteek khat kiangah bang minam na hiam ci lehang Chin hong ci hetlo in Zomi hing mah hong ci ding hi. Zomi pen ihihna taktak hi. Tua ahih manin Zomi kici ni icih teh meet nang, sup nang ngaihsutna hilo hi. I hihna akipsak ihi hi.\nAnihna ah, tulai taka hong kilawhna Chin pen midangte hong piak hi-a, hong kipiak lai inzong pahtawina tawh hilo in simmawhna (derogatory) tawh hong kipia min hizaw ding hi. Banghang hiam cihleh tuni dongmah in Chin hong kicih teh neu-etna, simmawhna gim baang lai hi. Hih pen minamdangte tawh a kisawhkha ngei khempeuh in theipah lel ding hi. “Chin ding hoih si e, Chin ding hau vial si e,” hong kicih teh hong kiphat hilo in hong kineumuh mahmah cihna hizaw hi. Chin min ipuak manin kumpinasemte bang pil in siam mahmah taleng itun dingzah kitung ngeilo hi. Chin min puakna ah meetna peuhmah om ngeilo a supna vive hizaw hi. Chin pen imin taktak ahih loh banah adeihhuai hetlo min ahi hi. Ataktak in cileeng Khamtung mi lakah Chin minam om lo hi. Apu apa pan ua Chin a kici om lo hi. Tuhun a Chin deihte in zong thei gige ding hi. Nidangin amau zong Chin ut lo uh hi. Ahi zongin thu sau et loin meet nading tuamtuam leh midangte dem nopna tawh Chin a deih a kineih pak uh hi-a mailam ah a kisik ni uh om pelmawh ding hi.\nAthumna ah, Zomi min bek tawh minam picing suak zo ding hihang. Zomi nuai a ake ahi -Zo, Sihzang, Teizang, Khuano, Saizang, Tedim,etc. te abei ding hi zenzen lo hi. Tua teng kigawmna Zomi hizaw hi. Teizang, Sihzang, Zo, Khuano, Saizang, Tedim ci-a atuamtek a ikigen khak leh tua minte tawh lah hong kiciamteh tuanlo in Chin khutnuai mah a kitung ding ahi hi. Zomi ideih pen Zo, Sihzang, Teizang, Khuano, Saizang, Tedim te laih nang hi loin Chin laih nang hizaw hi. Tua ahih manin Zomi ah ikigawmkhop ding lunggulh huai mahmah hi.\nAlina ah, Code nambat tawh kisai in 914 (Others) cih zat ding patauh huai het lo hi. Vuanzi U Khin Ye in a thugenna tuamtuam leh VOA tawh a kihonate ah siangtakin gen a, ei Zomi bang gentehna in zang zawzen hi. Minam 135 pen a bei zong om ding, a kibehlap zong om thei ding, a kigelhzia (spelling) maan lo zong om thei ding, tua teng mah theih nop mana census kibawl hi. Tu-a kipulaak lote a om lo a kituat ding, hihna bangbang kipulaak nading hun hi, ci-in teltakin gen hi. Tua banah hih Code 914 zang ding pen ei Zomi te kia hilo hi. Minam lian mahmah Po Karen in zong code nambat nei lo mawk ahih manin azat kul ding hi. Kayan(Kaya), Khami (Khumi) cih bangin minam tam simsim in azang ding ahi hi. Code 914 izat manin Kawlgam mi ihihna peuhmah kitaan lo lua ding hi.\nTua ahih manin, tuhun teekteek a Kumpi in census hong bawl pen ei Zomi ta dinga Pasian hong geelsak hi cih theih ahi hi. Topa Zeisu suah dingin Zawma kumpi te in census nabawl uh ahih manin Topa Zeisu Betlen khua ah suak kha hi. Tua hi keileh anu apa khua Nazareth a suak ding hi. Nazareth ah suak leh Laisiangtho tawh kipelh in Davuih tokhom zong luah thei lo ding hi. Tua mah bangin Zomi te minampi khat isuah theih nadingin Pasian in ikumpi te zanga census hong bawl hi ding hi ci-in kei mimal in ka um hi.\nTua ahih manin, u leh nau Zomi te, tutung in Pasian hong piak hun manpha khahsuah kha hetlo in ivekin Zomi kici liai dih ni ci-in khat vei kong zawnpha nuam hi. Zomite Pasian in hong makaih in thupha hong pia tahen.\nItem Reviewed: Hong tung ding census ciangin Zomi a kicih huaizia. Gelh - Dr. Do Suan Mung. Description: Rating: 5 Reviewed By: Cinpu Zomi


url: =Nui Keuhkeuh ~ Hau Za Cin :: ZOMI DAILY\nposted on 30 May 2015 at 1:26 am Lomkholna: Article, Hauzacin\nNaupang nui thei tung nui keuhkeuh leh zaknop mahmah hi. Zaknop kisa in a pianna nu leh pa bek hilo a lengla khempeuh in zong pakta in a nuih semsemna dingin hanciampih, thapia, no, maitaisak, thalawpsak keei uh hi. Nungak leh tangval kingai ciilte in lui gei suangtung peuh, khuanawl hanmual gei peuh ah tu tale-uh nopsa in nuihsuakhuai khollo napi khawng gen peuh leh a nungaknu kilungtaisak, kilungnuamsak, kiangtangsak in nui keuhkeuh se hi. Mu leng nopci mahmah a, lah enhuai in, lah pahtakhuai hi. Ei zong amau dingin i kibulh ciang nak hamphat uh hiven. Ahi zongin amau hun leh ei hun kibanglo a, ei nuih hun om a, amau nuih hun om hi.\nCiamnuih gensiamte in mipi paikhopna ah ciamnuih gen in mipi hong nuihsak zaizai hangin naungek nuithei tuung leh lia leh taang kihelte nuih tawh kibang theilo hi. Mopawi ni a monu maitai leh mopawi khit a a maitai kibang nawnlo hi. Nuih ciatciat zong a level, a saanna kibanglo himawk hi. A value kibanglo a, a impact kidang in, a ngaihbanna kikimlo hi. Nang zong na nuntakna ah na nuih keuhkeuh hunte ngaihsun lecin a level na kibang khollo kha ding hi.\nNungakno ‘biangthak nuih’ a cihte leuleu uh lah nuihsuakhuai kigen in kigenlo hita leh a geivua omte kam gen khat peuhpeuh nuihpih, lawppih in buhtei nangawn nuihpih uh hi kici hi. Singkang keu bek mu le uh zong nuihsan uh a, akpi lampai mu bek le uh zong nuihsan uh hi. Tangvalte bangin no tazen leh, kalai, kalai, nak nuihlua kisa a khantawn mangngilh thei nawnlo kici lai hi. A it a ngaih pah loh hangin a lungsim ah thaam kei ci uh hi. Tua bang nungaknote lungsim a thei mahmahte in ‘strike the iron while it is hot’ cih paunak tawh memat pahpah dan uh hi; zongam!\nLeitung pen sum leh pai tawh kidemna gam hi. Thupi ding kituh a ki taitehna gam hi. Nopsakna delh a puansilh khempeuh huih in leenmanga taigawpna gam hi. Ngah in ngahta kei leng a hoih pen, a to pen, a lian pen, a limci pen mah a kitum tek mihing kihi hi. Neih leh lam a kicing ding hanciam in mi gawlsung tungsa nangawn a vadang pan a sawkkhia ngam te tawh laitual lenna gam hi. Hau mahmah khin tase leh lungkim nai tuanlo a a behlap theih khempeuh behlap; leitung khempeuh nangawn behlap mah leh a lungkim nai tuanlo ding honkhat om leh kilawm.\nZingciang bang ne ding cih zong a theilo, neihsa a omlo huih mut a lengmang ding tawh a kibang phiala lungsim patau zong lungkim taka a nuih keuhkeuhna gam uh leitung mah hizel. Nei taleh mi pia nuam tuanlo; nei kei taleh mi huhna dinga it nei kikeuhlo cihte lungkim taka or lungkim mello a laitual a lenna gam uh hih leitung bel – a dahte sang a nui keuhkeuhte hampha zaw mawk.\nNa kim na pam na et ciang bang na mu a? Inn, mawtaw, singkung, mihing, ganhing, etc. Topa bawlsa vive aive. A bawlpa in it tak, siam tak, neel tak a a bawl hiven. Nang na itpih hia? Na mudah hia? Na kin khol kei hia? A bawlpa lungsim ding na ngaihsutpih ngei hia? Na van neih khat mi in a ut bangin hong hihsak, hong sikcipsak, hong tuatcilsak, hong pampaihsak, hong dopsak mello, hong khualsak mello in omleh na lungsim a na diam?\nTopa bawlsa nate i khoi ciang, i zat ciang a bawlpa a lungkim diam, a lungdam diam? Ama maisuah ah maitaina a piangsak diam? Lungdam in naungek nuithei ciil te bangin a nui keuhkeuh diam? Nungak leh tangval kingai ciil te bangin a nuikhawm keuhkeuh diam? Nang nuntakna in mite nuntakna ah nuih keuhkeuhna a piangsak hiam? Na gamtat in mite mit khamsak maw nuih keuhkeuhna ding piangsak?\nNui keuhkeuh kawm in ngaihsun mah dih – na nuih keuhkeuh hun tamzaw maw, na nuih keuhkeuhna hangte bang? Koi pan ngah, kua kiang pan ngah, bangci ngah kik ding, kua kiangah hawmsawn ding? Limtak ngaihsun leng i khuaksung ah tuate khempeuh om khin hi. Nui keuhkeuh in. Nui keuhkeuh ni. Nui keuhkeuh sak ni. Hau Za Cin\nPrevious: Francis Thawng Cin Kham te innkuan lungdam pihna\nNext: Mit tawh mawhna ~ Dr. Ngul Khan Pau\nTheihna (Knowledge) :: Credit Score bang hang kiam?\nUS gamsung khualzinna pawlkhat – 15


url: =A lamdang COVID-19 ~ Pau Khat Suan :: ZOMI DAILY\nA lamdang COVID-19 ~ Pau Khat Suan\nposted on 25 April 2020 at 1:29 am Lomkholna: News, Paukhatsuan, Tedim, Zomi\nI lam-etet, i ngaklah Case 1 test result “undetected” cih April 23, 2020; 9:00pm test result tangkona ah i muh ciang i lungdam mahmah a Topa’ hehpihna phat in lungdam i ko hi. Adangte zong a sawtlo in tuabang result mu ding lam-etna tawh i thungetna ahi hi.\nAhi zong in, a sawtlo in ki test kik lai ding a, swab test ban ah antibodies test zong bawl kul ding cih i za hi. Antibodies test dong bawl ding cih thu kazak man in ka lungdam phadeuh hi. Tua in dam taktak cih onglak, ong kipsak ding ahihman ahi hi.\nHih coronavirus pen leitung bup ah mihing Awn 2 leh alang val ( 2.5M) in ngah a, a lang phial mah damkik khin in, ahi zong in hih natna tawh tul 200 kim bang sikhin hi. Pulnatna nam hi a, ahih hang a-ngahkha khempeuh sipah samlo hi. Khat pan kisi pah laulau samlo i cih hang hun tomno sung a leitungbup kizel leh mi tampi mah in a sihlawh natna ahihman in a lauhuai mahmah natna/lungno ahi hi.\nA khangto khin gam, zoto hoih, zatui zaha leh vanzat kicing a siawan siama siampente’ omna nangawn ah mi tampi si in, tua siawan siamate mah zong a sihlawh tampi om zawzen hi. Vanzat leh zatui zaha kicing hetlo i gam a-ding in bangzah a lauhuai cih genna vet a omlo natna/lungno ahi hi.\nTua ahihman in ngahkhak lohna ding a kidop kikep theih zah a hanciam ding, cidamna lam thupiakte mang a, thuneite’ sawlna bangbang i zuih diamdiamna in damna ong pia ding a, i nunlui ngei hunnuamte ong mukik sak baih ding ahi hi.\nBanghang in lauhuai phadeuh hiam cih leh, kilawh thei bek hilo in, kilawh baih lua mahmah sawnsawn a, cinate in natna lungno a ngah leh a nat kikal hun saupi kihal in, tua kikal in mi bangzah lawhman khin ding cih upmawh sansat cihloh, kician lian a gen thei kuamah omlo hi. Tua bek thamlo in, natna lungno ngah gige nangawn a kisit hang a kimu lo tampi om thei lai mawk hi.\nApril 23, 2020 ni a Reuter in a genna ah, Sengam Wuhan khuapi a teng Mr. He Ximing kici pa pen February kha kipat lam in nakhak sa, awmbing, awmna sa a, amah zong hih natna lungno ngahkha hiding ki-ummawh ahihman in kisit sak hi. Ahih hang lungno mulo uh hi. Dam thei tuanlo ahihman in kisit kik a, 3 vei a kisitna dong bangmah mulo uh hi. A hi zong in March kha beikuan ciang swab test bek hilo in, antibodies test zong a bawl uh leh natna lungno mumawk uh hi.\nNatna lungno ngahkhate a ngahkhak zawh ni 16 bang ciang a natna lim ( symtom) a gawl, anak teng ah tawmtawm kilang thei a, ni 18 ciang huiui leh tuap ah kilang in, tua pan pumpi sung ah kizel a ni 22 bang ciang zun le ek ah kimu thei hi ci in mipilte’n gen uh hi. Hih pen a pongpi a a hithei zawdeuh genna hi a, hici lian hi cihna hikhin pah tuanlo, lungno bankhakna pumpi’ thuakzawh hatna tawh zong kisai mahmah hi.\nHih lungno pen cina upmawhte’ dangtawng leh naktawng lam pan swab la in “neucleric acid test” a kibawl hi a, ahang tuamtuam tawh lungno om gige kimu lo ( undetected ) thei hi.. ci uh hi. Ahang tuamtuam cih ciang, a swab neulua thei, natna lungno omna muntak kuikha lo khathei cihbang om thei hi. Sengam a scientistte’n survey a bawlna ah natna nei vive tawh a sin uh ciang swab neuclric acid test tawh 30% ciang bang ki detect khalo thei hi.. cimawk uh hi.\nEngland gam, University of Bath ah Microbial Pathogenesis Lecturer a sem Andrew Preston in a genna ah “the limitation of this tests need to be recognized, and the need to run regular tests if we want assurance that someone is truly negative, and that they remain so over a period of time” naci hi.\nHih test tawh natna lungno muhhak mahmah ahihman in ( test na-ding a dang lah om tuan samlo zel ) cidam taktak hi cih i lungmuan nading in hun sau sim la in, a kizom a tamveipi testte ah “undetected” vive ahih ding kisam cihna ahi hi.\nTua ban ah hih natna pan a damkikte, a si a sa lungno do hat in, natna lungno in zo nawnlo ding cih upna pen mankhin lo hi. Banghang hiam cih leh hih natna lungno ii pianzia a neng a tawng, a bul a bal in kitheikhia zo nailo ahihman in kidalna ding leh thahna ding zatui diktak zong a-kimukhia zo nailo hi a, ngahkik lo ding cih kuaman gencian thei tuanlo hi.\nTua ahih man in khatvei nihvei test a lungno kimu lo pen zato te’n/lab te’n negative cingam lian lo in, “undetected” cih kammal a zang uh ahi hi. Ei zong khatvei nihvei undetected tawh nakpi lungmuan ding hilo hi. Kimulo kha a nahih khak ding lung hihmawh huai lai veve hi. Tua hang a, Khaisan’ test result ah “undetected” ahih khit ciang antibodies test bawl ding lungdam huai aci kahi hi.\nTopa in Khaisan a kipan Zogam Tedim, Kawlpi a cina om khempeuh ong vehsak henla, acing akem siawan siamate a kipan akim apam a panpih a seppih khempeuh zong thupha hong piaksak ta hen! A manlang thei pen a Swab neucleric acid test ban ah antibodies test dong ah undetected result a ngah mengmeng ding in damna ong pia ta hen! Zogam Zolei Zomi Topa a nungta i Pasian in ong damsak ta hen! .. Amen. Pau Khat Suan\nPrevious: Kalaymyo COVID-19 omzia\nNext: Melbourne pan hongnusia Pastor Gin Do Dal (Hatlang) tangthu\nUS White House sungah aguk lutsawm mikhat kiman ~ ZD


url: =Tie Me Up Chapter 21 English – Manhwax\nTie Me Up Chapter 21 English\nRead the latest manga Tie Me Up Chapter 21 English at Manhwax . Manga Tie Me Up is always updated at Manhwax . Dont forget to read the other manga updates. A list of manga collections Manhwax is in the Manga List menu.\ntags: read manga Tie Me Up Chapter 21 English, comic Tie Me Up Chapter 21 English, read Tie Me Up Chapter 21 English online, Tie Me Up Chapter 21 English chapter, Tie Me Up Chapter 21 English chapter, Tie Me Up Chapter 21 English high quality, Tie Me Up Chapter 21 English manga scan, January 24, 2021 , manhwax


url: =ABIGAIL. A innkuan ki suksiat nading pan a honkhia numei pil. Agelh - Rev. Dr. John Thang Hum (Ph.D) leh Dim Lun Zam - Laibu Saal\nHome > Thuluui/Articles > ABIGAIL. A innkuan ki suksiat nading pan a honkhia numei pil. Agelh - Rev. Dr. John Thang Hum (Ph.D) leh Dim Lun Zam\nABIGAIL. A innkuan ki suksiat nading pan a honkhia numei pil. Agelh - Rev. Dr. John Thang Hum (Ph.D) leh Dim Lun Zam\nA innkuan ki suksiat nading pan\na honkhia numei pil\n1 Sam 25:3; 14-42; 27:3;30:5; 2 Sam 2:2; 2 Sam 3:3\nAgelh - Rev. Dr. John Thang Hum (Ph.D) leh Dim Lun Zam\nHih anuaia ah i gen ding Abigail pen Lai Siangtho in a gen numei pil te lak ah khat ahihi.\nAbigail Maon sehnel gam pan hi a, a nu leh a pa, a innkuan pih dangte ki gen na omlo hi. A min pen “Pa’lungdam na” cihna hi. Maon mun pen Engedi nisuahna khanglam tai 15 na pawl ah om hi. Amel hoih a thu ngaihsutdan siam leh numei kizen mahmah khat ahihi. Thu agen ciangin ki niamkhiat kammal zangin siang tak, awzol tak leh mite lungsim la thei dingin thu gen thei hi. A nu leh a pa, a inn kuanpihte thu ki genna om lo hi\nAbigail tua khua a mihau Nabal tawh kiteng hi. Hih hunlai in hauhna pen ganhing tampi neihna tawh kiteh hi. Nabal in Kalaoh tampi leh keel tulkhat, tuu tulkhat nei in tumul meet nasep leh zuak tawh nungta mi khat ahihi.Kalaoh pen sehnel gam tembaw kici a, khat bek in zong tampi man hi. Hauhna pen Pasian piak in ki ngaihsun a, ki angtan pih mahmah ahihi. Ahi zongin Isrel te sungah mihau tampi tak in thumanlo in zong a hau om a, Pasian phawkkik lo zong om hi. Abigail in mihau khat tawh a ten khak manin lungnuam hiam, lunggim zaw hiam cih anuai ah i gen ding hi.\nNabal hai na\nHih a pasal Nabal pen mi lungtom khat, thu sau a ngaihsun khollo khat ahihi. Kumpi Saul pawl ahih zah khat in Pasian’ zia sangin mihing’ zia tawh kalsuan zaw pawl ahihi. A lungtom nam ahihna, a kiten ma in thei khin phial kha ding hi.\nHih hun sung pen Saul in David thah ding azon lai tak hi a, David leh a nungzuite gamlak leh suang kuahawm lakah a buk kawikawi hun ahihi. Tua hun sungin hih Nabal te omna zong nawk kha uh hi. Hih hun sungin David pawlte in Nabal ganhingte zong gilo-guta te luh nading pan huut sak hi. Hun khat ciangin Nabal tuumul met ding hong kuan hi. Hih thu David in a zak ciangin Nabal kiangah a mite sawl a, “ (Paisan pawi) bawl na ding a ganhingte ngen sak hi. Hih a kimisak Nabal in, “David na cih uh kuami hiam? Tulai a topa kiangpan a taaimang mi tampi om hi,”na cih san hithiat hi. Tua bang acih na pen Nabal in Saul mi khat ahih man hi.\nDavid in hihthu a zakkik ciangin nak heh mahmah a, a galkapte mi 400 sawl in, Nabal avat maai ding gen hi. Tua thuteng Nabal nasemte khatin azi Abigail tungah vapuaksawn hi. Abigail in thakhatthu in anasemte sam in nektheih leh dawn ding tuamtuam tawh David va delh pah vingveng hi. Lampi ah David tawh a kituak ciangin, amai ah bok sukin nakpitak thumna nei in an leh tuilim apuakteng zong pia hi. Abigail in a pasal khialna teng thum-a, kei tungah hong tung zaw hen, ka topa aw, heh kei in, ka pasal hai lua hi, ci-in gen hi. .\nNabal haina kigenna\nNabal min limlim pen ‘mihai’ cihna ahihi. Samuel 25: 3 na-ah, amathu hi bangin gen hi. ”A ki uk zolo mi leh a gamtatsia khat ahi hi. Ahauhna suangin, mi thusimlo, lungtom, pau phangphang zukham thei, ngawngkhuah khat ahihi,”. Saul nungzui khat ahih manin David haza in langpan in Pasian zahtaklo, leitung nopsakna bek ah kidiah cip mi ahihi.\nAbigail in a pilna leh a teina tawh, a innkuan bup kithah nading pan in honkhia ahi. “Ka pasal mihai hi; amathu peuhmah thusim ken” ci-in gen hi. Mi pawlkhat in, ‘a pasal simmawh bawl si e, tua bangdan agen’, ci kha ding hi. Hinapi, khat na-ah, Abigail in thuman agen ding hun tungta hi. Kum tampi a thuak pen, tu tatak ciang tuak kha ngawngaw ahihmanin ip theih hinonlo hi. Hih hun pen thuman ipip hun hi nonlo in, genkhiat hun hi ta hi. Tua ban ah ahibang genna tawh a innkuan te hot khiat ding a thupi pen hun ahihi.\nAbigail sunglam leh pualam hoihna aneih te zangh\nAbigail in a melhoihna bek hilo, kamsiamna, ki niamkhiatna leh a talen, khut siamna te zang hi. Kamsiam pong bek hilo in, kam pauzia ding teel hi Alungsim siangtho ahih manin na khatpeuh sep ding leh sep loh ding khen sat pahpah thei hi. Tua bek thamlo, David pen Pasian in a teel, Judah kumpi ding a kipsak pa ahihna zong gen hi. Tulai pau leeng kamsanna gen kholhna hi a Kha Siangtho kidimna lah khiatna khat hi.\nKumpi leh tungsiahte kimuh ding ciangin khuttawi (letsong) ken ding pen mipil te ngaihsut theih khat hi. Ahizong bang keng ding cih pen pilna khat ahi zel hi. Hi hun lianin David mai muhna ding sum leh paai, kham leh ngun te ki zang theilo ding cih thei hi. Lasa siamte kengin amai ah la vasak na in David buaina veng sak lo ding zong thei hi. David a gilkial ding a, a sinso ding, zekai leh hun laplo ding ahihna tel mahmah hi. Tua ahihman manlang takin nektheih dawntheih bawl mengmeng in nawhtai mahmah hi.\nSiatna ding pan suahtakna\nDavid kiangah Abigail in ki niamkhiatna tawh a thumna hangin a hehna hong bei hi. Nabal leh a neihsa teng vatmai ding ngaihsutna nei nonlo hi. A tomin gen leeng, Abigail thumna hangin atung ding siatna khempeuh pan Nabal innkuan suakta hi.\nAbigail in David tawh kimuhna pan a ciah ciangin, Nabal leh a inn ah om mite (nasemte) in pawi na bawl in zukham ankham in, lu mel, taw mel na phawklo uh hi. Abigail in a pasal zukham amuh ciangin thupiang teng bangmah gen lo hi. Hih pen Abigail pilna ahihi.\nA zing sang kik, Nabal pengnawng na pan a tei ciangin thupiang teng agen leh, Nabal thakhatthu in lungam in pukvat hi. Zato lamte cih dan in lungtang natna ngah vat hi. Tua hun pan ki pan khua phawk nonlo in a nisawm ni in Nabal si hi.\nDavi’ zi a suahna\nDavid in Nabal sihna leh thu piang teng atheih ciangin Abigail a hehpihtha suak a, a zi ahih ding gen sak hi. Abigail in zong khensat hak salo in David tawh tawh ki teeng hi. Pasal nungta laipi a, pasal dang ngaihna pen mawhna hi a, pasal si khin a pasal dang neihna pen mawhna hilo hi. Pasal thukham sungpan suakta khin hi, cih Paul in thukham khut nuai pan suahtakna tua bangin hong gen teh hi (Rom 7:3). Abigail in David tawh, tapa, Chileab nei hi (2 Samuel 3:3; I Khang 3:1).\nAbigail in aneihsa teng tawh David khut sungah ap hiam? midang tungah pia hiam? cih mi pawl khat lung hi mawhna om hi. Atom in dawng leng, Abigail in aneihsa teng tawh, amah leh a innkuan (nasem) teng David tungah ki aap hi. Abigail in David tawh a kiten khit ciangin a lungnuam in thupha zong ngah zaw tak pi hi. David adingin aneihsa deih gawh a tenpih hilo ahih hang, thupha lianpi hong suak hi.\nTulai hun in numei khenkhatte in pualam hoihna nei napi, sunglamah mugilna neilo uh hi. Melhoihna zangh na pi un kuamah gum zolo uh hi. Melhoihna ciang lel in ama’ ading bek ki mang thei a, midangte phattuamna pia lo hi. Sunglam bugilna in midang te zong gum thei hi.\nPaunak ah, “Numei pil in inn lam a, numei hai in ama khut tawh susia hi,” (14:4), ci hi. “Mipil in haksatna ding mukhol in pelh a, mihai in bing phut a, haksatna tuak hi,” (Pau 22:3). Abigial in pasal ding atel khialh hangin Pasian azahtakna leh a pilna zangin a innkuan siatna ding pan in honkhia hi. Hih pen tulai khangthak te (numei leh pasal) a kua ma peuhin theih huai mahmah thu ahihi.\n1. Abigail Pasian it mi khat ahihna bangci ki theih hiam?\n2. Abigail tungah bang ci nam hoihna teng ki mu hiam?\n3. Nabal haina bangci ki lat hiam?\n4. Abigail in bang hun ciangin a pasal haina pulak hiam?\n5. Nang Abigail hi le cin Nabal na tenpih ding hiam? Ahang gen in.\n6. Asia leh apha manlangtak khensat theihna ding bang kisam hiam?\n7. Kam nem in hehna mit sak thei hi, bang hang hiam? (Pau 15:1)\n8. Abigail in David bangci mi hi ding cih gen hiam?\nLAI SIANGTHO IN A CIAPTEH NUMEI PIL LEH THAHATTE (Laibu).\nLAI SIANGTHO IN A CIAPTEH NUMEI PIL LEH THAHATTE Laibu Pasian Thu Thuluui/Articles\nItem Reviewed: ABIGAIL. A innkuan ki suksiat nading pan a honkhia numei pil. Agelh - Rev. Dr. John Thang Hum (Ph.D) leh Dim Lun Zam Description: Rating: 5 Reviewed By: Cinpu Zomi


url: =kawl Kumpi ten ZDF Signboard suang ding phal na lai leh man athu, sep na te\nNovember - 15 -2014 ni nitak lam 4:30 PM pan 6:00 PM dong, Zogam tulpan kaisa apuah azuun ding in To pa’n amakaih kipawlna Zomi Development\nFoundation (ZDF) zumpi signboard suan na kinei hi. Hih signboard\nsuanna hunpi sung ah Tedim khua Lawibual veng hausa upa makai te,\nZYA-Tedim, ZCD-Tedim le kipawlna tuamtuam pan makai tang mi te zong\nkihelthei hi. Tua hun sung ah Taang Thang Nen Mung, ZDF- Secretary in\nhun kem hi.\nA) ZDF te na sep na tukum sung tuni ciang Cikha kuam khua (11) ta ding Haicin khua ah 25- -03 - 2014 ni a khawn khawng Zomi Zato Phut.\nB) 22 - 08 - 2014 ni Tongzang kuam Zampi khua ah akhawn khawng Zomi Zato phut.\nC) 17- 09 - 2014 ni Tedim kuam Heilei khua ah akhawnkhawng Zomi Zato phut.\nD) Japan kumpi ten ih gam hong huh ding ZDF ten galpi nih na a Japan galkap asih te guh zong pih ding cih thukim na nei khawm in kha (7) bang khut ki leng khawm ta uhhi. Tedim sing No sung lam tentan sang kawl kumpi, ZDF, Japan hih 3 khut ku leng in tentan sang lam ding akhaici te leh aki sam bangbang Japan kumpi te sik ding cih thukim na nei khawm uhhi.\nPu Paul Pau, ZDF- President in ZDF a pianna thu, ZDF in\nseplebawl sa te pulak na le ZDF mailam kalsuan ziading te pulak behhi.\nTua sung ah thupi li-(4) in kikhen thei a,tua te pen:\n1) A masa pen in ZDF dialkhai a pianna thu le adeihna thu pulak hi.\n2) A nihna ah “Ih Zomi te cidam na ding, Zomi akhawn khong Zato Cikha\ntownship Haiciin khua, Tonzang township Zampi khua le Tedim township\nHeilei khua te ah kinei hi. Hih Zato te ah ihneihsa teng gawmkhawm in\nparacetamol tang khat a kipan Zomi khempeuh mapang khawm a ih Zomi te\nihpuah ihzuun theih na ding le mailam ah Zomi akhawn khong Zato tampi\nih neih ding lunggulh na, ih Zomi buh it na le zahtaak na tawh\nmapangkhawm ding ZDF in kongzawn uh hi.” Mimal a hizong kipawll na\ntuamtuam, biakna pan a hizong ih Zomi bup cidam na ding in mapang\nkhawmding hi hangcih zong genbeh lai hi.\n3) A thumna ah “Ih Zomi gam bup a pilna sang khempeuh ah Zolai sim bu\ntan lang pan tan li dong a khawnkhong in ZDF pan piakding ngimna lain\npi ki nei hi. Bek tham lo in, ih Zomi tangthu bu Zogam bup ah mikim in\na ngahtheina ding in ZDF pan piakding ngimna ki nei hi.” Zotual lai\nsimbu bawllzawh na ding le a hilhding sia/siamah tintan hong in Zogam\nbup ah a khawnkhong in hilh theihna ding ngimna zong hong pulak hi.\n4) A lina ah “ Ih Zomi Zogam khantohna ding in Japan kumpi tawh thukim\nna omsa mah bang in Zogam bup a ding lokhawna lam thusinna\n(agricultural training) Thantlang le Tedim ah centre nei ding cih\nKawlgam kum pi te zong tawh thukim na om samah bang in maban zop\nding.” Ci thu te hong pulak hi.\nA masep na tungtawn in Zogam Doctor Kham Za Khup in Haiciin khua a\nkhawnkhong Zomi Zato ih seplehbawl leh lawhcin nate kipaak tak in hong\npu lak hi. ZYA- Tedim secretary Rev. Thang Van Lian in zong ZDF\nmatutna sa te a lungdam pihna leh mailam ah mapan khoptheih na ding\nthugen naleh tha piak na hong nei hi. Lawibual hausa lam pan in zong\nmi thum hong kihelthei in hausa pi pan thapiak na leh lungdampihna\nnasiatak in hongpu lak hi. Laisiangtho tungtawn in ZBCM- Tedim zumpi\npan Rev. Suan Khen Kap in ZDF thubulphuh Isaiah 30:26 tungtawn in\nhanthawhna le thapiak na hong nei-in thupha piakna tawh hun ki zo a,\nhunman khitciang in man kilaziahziah in, hun man khit teh ZDF in\nnitaak an vak hi.\nHih Bang in Gual zawh na hong pia ih Biak Pasian min ihphat masa hi.\nA Sum A pai tawh hong huh hong panpih Taang Dal Khek - AU tung leh\nThatawh ngal tawh athu tawh hong panpih te tung ahi zong in hong muak\nzahtak ZCD te ZYA te leh HauSa pi te ZBCM Tedim Zumpi te leh ki\npawlna a tuamtuam te vengkim vengpang Nu le Pa leh Pi le Pu Lia le\nTaang te tung lungdam na Lianpi ZDF Committee pan kong ko uh hi.\nihBiak Pasian in Thupha namkim khang zui in hong pia kim ciat ta hen.\nPu Paul Pau\nZDF - CEC -President\nTaang Thang Nen Mung\nZDF-CEC – Secretary\nbest essay sites bestessayservicereviews.com link\n5/21/2017 01:58:54 pm\nI don,t understand this article because I not know this page language and this is not translate into English. I just want to say that you must give the option of translate into English that we read this and get the knowledge .\n5/25/2017 08:15:54 pm\nMost critical and important topics used on this page always that help us to learn about new matters from which we are unaware. I hope to see more important articles with best explanation that is demand of everyone.


url: =Kimpu leh Kimpi – 2 ~ Hau Za Cin :: ZOMI DAILY\nposted on 2 August 2010 at 10:17 am Lomkholna: Article, Hauzacin\nKimpu leh Kimpi – 2\n“Niangtui dawn khinta ihih ciang i ciahta dia u Kimpu?”\n“Awle, ciah kawmkawm ni ei Kimpi… ka pate lenlaia mangla khat ngai pak ni…”\nOh.. oh… yea yea…\nYea yea… love you more than i can say…\n“U Kimpu khua nusiat leh mangla vive cipianta na hia?”\n“Khualam khawng taw-ta lua… ei la bekbek kisa mawk, tun khuapi Zomimio nangawn kitungta hiven mangla vive kipanta ding, adang zong neilai ing, i kimuh kik ciang hong ngaisak ning maw… pai awle, paita ni Kimpi.”\n“U Kimpu nong vakpih ka lungdam in. Van leina sumte zingciang sanginn ah hong tawi ning in, niangtui man bel hong pia teitei kei ning ei, nong dawnpih manin ka lungdam”\n“Ei leh ei kikal ah lungdam cih tangtang zong kul tuan kei e. Ei zong nungak try dan ding a kisin kawmkawm ihi vele.. ha ha ha…”\n“U Kimpu, mangpha, ka Hostel gate uh kikhak ding hita, va lut ning maw”\n“Awle, i holimlim leh na Boarder uh a tung ziau himawk hang ei. Sumbuk pan gamla kasak leh nang tawh hipeuh leh gamla peuhmah kei ei”\n“Kamsiam khawng zang ngaingai kei o, na laisim ding….”\n“Kimpi mah ngai vet ding ka hia le, ka class vua hua samtomnu heuh a ngozaw tawh kibang e, a phei bel saisuang kung banglua deuh ven… Kimpi pen themkhat vom pian napi a figure pen model figure mahmah hiveh aw… banghanga tuzan ihmu theilo ka hia aw… ihmu ihmu ihmuu tading… thupppp…..zzzzzzzz”\n“U Kimpu in a vak ding sima hong zot gige pen hong ngai peuh ahi tam, ahih kei leh khuapihte ci a hong lawmbawl ahizaw tam. Ahih kei leh midang lunggulh nei a a ‘bawmta’ dinga hong zang nuam peuh ahi tam. Banghanga tuni zong ka van leinopte a sum hong piaksak ahi tam…. tun lah zankim hita, maikal ciang Maithak Muakna ah hong tonpih tam aw… zzzzzzz”\n“Tring tring….. Kimpi, no sangkah tawpta maw?”\n“Tuni ading nitak lam nai 4 ciang khat neilai ung. Tuama sung hun ngah ing, tun ka lawmte tawh classroom ah holim…”\n“Tua ahih leh coffee shop ah kituah diam?”\n“c u at coffee shop table no. 3 at 3:15pm sharp”\n“Kimpi maikal maithak muakna ah i pai khawm dia?”\n“U Kimpu nang thuthu aive, kei bel ka lawmte tawh zong kiton ding hi’ng”\n“Aw hi maw, na lawmte tawh ton utzaw na hih leh bel nangthu…”\n“Utzaw cih zong hi tuan kei e. Boarder ah omkhawm, pai khawm ding a ci hi bek ung. A mun pan kikhawl dia..”\n“Aw, ahi zaw mah ve maw… na boarder vua na lawmte uh… hua a samtom nu, themkhat a tan-gai a lian pian pen a vun ngo pian, a meel taang pian veh aw mate?\n“Aw, na gensak ding ka hia… nitak sim pasal khat bel hong hawh theizel, boarder gei ah niangtui dawn khawm zel uh hiven, a kingai uh hiam bel thei keng..”\n“E, phamawh kei, nang kiang kong genna pong hi e… a mel miopi, a pum taw-ta… he he he…”\n“Sese cia u Kimpu, pasalte miko dan zong siam uh teh…”\n“Maithak Muak ciang bel nang tawh tonkhawm leng, kikhawl leng, miten zong lamdang hong sa ken cia, khua khat hi hanga, a kingai lah hilo, khuapi zia a sinsin cihna hi….”\n“Khuapizia na cih bang ahia u Kimpu?”\n“Aw, khuapizia maw: ei khua lam khawng banga kigal ho vatvatlo, kisam vatvatlo, ki otsan vavalo, nungak leh tangval khawng tuamvak haalhaallo kikhawl diamdiam… kihon kholh lo in, a pair pair a, na theisiam hia?”\n“Kalaisai, mawk peuhmah ciai…khatvei a i sumbuk vakkhop zong i maizum kawmkawm tawh tua bangin Maithak Muakna khawngah lawm kingai bangin kithuah pah malam lehang i khuapihte in thei leh ‘hua tegel lawlawm aw’ hong ci ding uh hi. Tualo vakna tuamtuamte bel ahi ding mah hi a, nungak leh tangval khat tuak bek English te dana tuam kikholh cih mawk peuhmah ka maizum..”\n“Ci kei o Kimpi, thei phot lecin zongsang niciai… ka lawmte gen a bat leh Zomimio College ah kumkhat kah khin leng ki mikang gamtat mahmahta ci uh hi ei, en ve, hua paam a tute zong eimi mah ahi ve vua, a kizuut, a kikawi, a kitawp uh… na mu maw… amau zong nidang tuaci ding sa na maw… he he he…”\n“Ka nuih zong suak beek kei ei u Kimpu. Zahpih lel ing. Eimite dan hia dan hilopi. Eimite pen nungak tangval a kituamkholhlo te hi hang. Ka nu in hong hilh dan in. A tuam vaklo, a tuam tatlo, a kimulo ah zong nu leh pa mai ah gamtat mah banga gamta te hi hang…”\n“Ha ha ha…. Kimpi, tuate nidang lai hita… taw-ta lua, taw-ta lua… ”\n“Guai peuhmah u Kimpu, maizum huai teh, na gente ka maizum. Gen nawn kei in, khaih ka nai cing dinghita, class va pai kik phot ning maw… bye”\n“Ok, hong ciah baih o. Hong hilh lai ning ei, ka theihte…. ha ha ha….”\n“Ut keng… ut kei lua ing… phiiiiiiiii….”\n“Zomimio College ka kah lim pan tun nipi kal 2 pha pan, Maithak Muakna zong kinei nailo a college kah sangnaupangte omdan gina lo teng ka theih pah malam zezen… Kimpi kiangah maizum hetlo a ka genpah zezen… a kilawm kei kha dia aw…. ahih hang college kah kihi ta sam a maw… TV en leng nungak leh tangval khawng ann kimuam paapaa uh a, khawng kitawi in khawng kikawi ziauziau uh hilo maw… a khangto gam i cihte omdan hiven… ei zong college kah kihita buang hiven theih ding, zuih ding mah hilo ding maw…. khua lam ah bel TV cih zong akimu ngeilo, bawngtu leh tupi khawng bek kimu a, kawlkai leh vaimim, gatam leh beli cih khawng bekbek kiza den hiven, nuntakzia themkhat hong kilaih cihna hilel lo ding maw…. a phatmawhna om lua kei e… leitung a kikhekkhek hiven… guai, hih bang ka ngaihsutna te ka nu ka pa khangin a ngaihsun ngei tam uh maw. Um kei mawk ing. Amau khangah TV cih khawng za ngeilo uh a, cell phone cih khawng za ngeilo uh a, mangpau om cih bel za ngei uh a, ahi zong a mangpau kici zong paltan tumte theih themkhat bek a zak uh hi a, tua zong ‘good’, thank you… cih khawng bek hilianga… hun kilamdang hiven… Kimpi kingaihpih in mangdan, nitumna lamte nuntakdan themkhat kisin leh hoih ding hiveh aw….”\nPrevious: Kimpu leh Kimpi – 1 ~ Hau Za Cin\nNext: Kimpu leh Kimpi – 3 ~ Hau Za Cin\nZolia nih in all Distinction ngah lungdam pihna


url: =Best Makeup Artist in West Siang, Top 10 Makeup Artist in West Siang\nPooja Goel - Best Makeup Artist in West Siang\nLooking for Best Makeup Artist in West Siang?\nPooja Goel - Awarded Makeup Artist best known for Bridal Makeup, Engagement makeup, Party Makeup, Celebrity & Commercial Makeup in West Siang. See her work.


url: =Athupi mahmah Thangsgiving leh Pasian tawh akizom USA gam :: ZOMI DAILY\nposted on 26 November 2014 at 8:33 am Lomkholna: News, Paukhai, Thanksgiving, Zomi\nDear Zomi ulehnau teng, Nov 27 pen America gam adingin Lungdamkoh pawipi ( Thanksgiving Day ) ahihi. Hih thutawh kisai in athupitna leh abul omzia pawlkhat konggelh khia a, hongbehlap i omleh kilungdam mahmah ding hi, iphawkkhak leh ingaihsut khak teng agelh pak ihihi.\nLeitung bup aom Zomite adingin zong thupi mahmah kasa hi.\n1. US gam sungah Kum 1774 Dec 15 ni-in Rev. William Gordon in amasa pen Thanksgiving Sermon nei hi.\n2. Kum 1492 in Columbus in America gam tung hi.\n3. Kum 1639 Jan 14 ni in Rev. Thomas Hooker in Thuhilhkikna 1:13,15 tawh makai kiteel zia ding leh makaih zia ding sermon pia hi.\n4. Kum 1776 July 4 ni in State 13 in letmat thuh in gamkhat in dingkhia uhhi.Tun State 50 pha ta hi.\n5. Kum 1787 Sept 17 ni in Constitution apna leh pulaakna nei uhhi.\n6. Kum 1939 in Social Security Number zat kipan ta uhhi.Avaihawm masa kumpi Franklin D Roosevelt ahihi.\nHihpa pen term 3 kum 12 kisem sak hi.\n7. Kum 1969 July 19 ni in Khapi tungah vatung to in hongciah kik thei uhhi.\n8. Jan 20 pen US kumpi te Laisiangtho nam in akiciamni in kingaihsun hi.Anungpen 2009 Jan 20 Obama ahi a,Laisiangtho tawi Rev. Rick Warren ahihi.\n9. USA kumpi sem masa pen George Washington hi in kum 1789 in nasep kipan hi.\nApa Augustine in atapa kum 11 aphak in sihsan hi.Tagah dinmun pan kumpi inndong atun Pasian ahihi.\nGeorge pen kum 65 dam hi.\n10. Kumpi 44 in sem ta a. kumpi 8 kithah sawm in, kumpi 4 in mikhutlum tawh thahna thuak uh hi.\n11. Laisiangtho bulphuh in America gam makaih uhhi.Abulphuh deuh uh Laisiangtho mun te anuai abang ahihi.\n1. Makai ding tawhkisai in- Thuhilhkikna 1:13,15 .\n2. Ki ukna ding tawh kisai in- Pau 16:32; ITim 3:5;Rom 14:12.\n3. Neih lehlam tawh kisai in–Isaiah 43:7; Rev. 4:11.\n4. Kipumkhatna tawh kisai in- ICor 12:12; Ephe 2:19,20.\n5. Gambup kalsuan zia ding – Late 11:3; IIKhang 7:14.\n12. Kawlgam tawh kizopna:\n1813 July 13 ni in Adoniram Judson Pasian nasem dingin Yangon hongtung hi.\n13. Zogam leh Zomi te tawh kizopna:\n– Zogam ah missionarynupa kop 7 hongpai uhhi.\n– Carson te nupa; Wooden te nupa; Strait te nupa;East te nupa;Cope te nupa; Nelson te nupa leh Johnson te nupa ahihi.\n– Lai hongbawlsak Cope hi in Siampi na asem masa pen Dr. East ahihi.Hih Dr.East pen kum 1897 pan 1901 dong Southern Baptist Theological Seminary,Louisville ,Kentucky ah sang nakah a manphet in Zogam Zomi te kiangah hongpai in,Pu Thuam Hang leh Pau Suan te ,Rev.Vial Nang te tui hongphum sak pa ahihi.Sangmang lak ah sauvei adam pen Nelson tonu hi in kum 2013 Dec 19 ni in Norton khua Kansas State pan hongnusia hi.\n14. Banghangin US gamsungah Zomi te 10000 val ki om thei hiam?\n– Kum 1948 in Rev.ST HauGo Philadelphia khuapi ah sang nakah masa hi.\n– Kum 1987 ciangin Rev. Eddie Gin Hang te sangna kah kik a,\n-Kum 1991 ciangin Rev.Dr.Cin Do Kham te cihbangin tuni dong akizom toto ahihi.\nHihte sangin amasa zaw mi aom leh honggen un kilungdam sem ding hi.Ka theih khak pak teng agelh kahihi. Pasian itna thu Lungdamna Gospel thu hongkipuakna gam ah Zomi te tam i teenpen na thu ingaihsut ciangin Kha thu ah inu ipa kiangah Topa in hongtam puak pen hidingin ka um hi. Iraq gam khawng ah kuamah i pai nuam kei ahangpen amau kiangpan itna thupha isan omlo zong hikha ding hi.\n15. USA gam ah ei Koici om ding?\nAnungtap Pasian it den in, amau kianga pilna , hauhna leh thuhoih thupha te ingah sawm ding hi. Amau gama ahoihlo ngeina leh dan tuamtuam te ei adingin ilakei ding hi. Amau gam adingin thupha isuah zawh nadingin thu ngen in ma ipang ding hi.\nTopan USA gam leh gamtuamtuam a om Zomi te khempeuh Thanksgiving thupha hongpia ciat tahen.\nLungdamna leh lunggulhna tawh, Rev.Pau Khan Khai. Southern Baptist Theological Seminary. Louisville , Kentucky\nPrevious: ZIUSA pan Lungdam Thuphapuak: Happy Thanksgiving!\nNext: Tulaai Leitung Thuthang Tuamtuam Updates November 25, 2014


url: =Laithiangtho Dokna (Samuel Masa 5-6) ~ Thu Tatuam (Siyin News)\nLaithiangtho Dokna (Samuel Masa 5-6)\n9:47 AM Laithiangtho Dokna No comments\n1. Philistinete khuapi sia ___ hi.\n2. Philistinete ii pathian min bangziam?\n3. Banghun laitak milim sia Thukham Thingkuang mai ah lutu ziam?\n4. Ashdod kiim le paam a mite sia TOPA in___ sak hi.\na. ta sel\nb. atacil tha lup\nc. meima pui vei\n5. Thukham Thingkuang sia ___ pan Gath ah paipui uh hi.\n6. Philistia ngam ah Thukham Thingkuang tha bangza om ziam?\n7. Bangbangh khuite in, Thukham Thingkuang pua sak ziam?\na. Kanhak kibul ngawl khuipui\nb. A tal cidam\nc. Khuital cilngetsa\n8. Akuate in, Thukham Thingkuang sia letsong ngawltaw heak kik ngawl tu ci ziam?\nc. Mitbum he te\n9. Beth Shemesh-te, bang ahi laitak Thukham Thingkuang theng ziam?\na. Zungtaang at laitak\nb. Kikhop laitak\nc. Ngal kingin laitak\n10. Thukham Thingkuang taw kisai Beth Shemesh mite ii nasepna akuate in en ziam?\nc. Philistine kumpi nga\n11. TOPA in Beth Shemesh khua mite 70 banghang thatlum ziam?\na. Thukham Thingkuang a et hang\nb. Thukham Thingkuang tham\nc. Pathian awlmawk ngawl\n12. Beth Shemesh te in, Akuate tung ah Thukham Thingkuang la in sawl ziam?\nc. Kiriath Jearimte\nSamuel Khatna 5\nPhilistinete sungah Thukham Thingkuang\n1Philistinete in Thukham Thingkuang a mat sak zawkciang, Ebenezer panin amate khuapi Ashdod ah pua uh a, 2amate ii pathian Dagon ii biakinn sungah tumpui in, a milim hui ah koi uh hi. 3A zing ciang zingtuungin Ashdod mite in milim sia Thukham Thingkuang mai ah lutu in a liik mu uh hi. Tua ahikom amate in phongto in a omna ngei ah koi kik uh hi. 4A zing kik ciang zingtuungin amate in a milim sia Thukham Thingkuang mai ah a liikin mu kik uh hi. Tusia ciang a lu le a khutte nii taltan in kongkha hui ah liik a; a pumpi bekma kinusia hi. 5(Tua hu in tuni dong ma Dagon ii thiampite le Ashdod a biakpiakna a vawt a mite theampo in tua mun sia pai ngei po in pai ngawlin kan valian uh hi.).\n6TOPA in Ashdod a mihingte sia nasia takin daan pia a, lau sak ngawp hi. Amate le kiim le paam a mite sia TOPA in ngim pia a, meima pui veu vei sak hi. 7Amate in tua thupiangte a mu uh ciang, “Israelte ii Pathian in ei le ih pathian Dagon daan hong pia hi. Thukham Thingkuang ei kungah ki om sak thei nawn ngawl tu hi,” ci uh hi. 8Tua ahikom amate in Philistine kumpi nga teng samin, “Israelte ii Pathian Thukham Thingkuang sia bang law tu hi ziam?” ci in dongh uh hi.\nAmate in, “Gath ah paipui tavun,” ci in zo uh hi; tua ahikom amate in Philistinete ii khuapi dang khat ahi Gath ah paipui uh hi. 9Ahihang tua sung a thet ciang TOPA in tua khuapi sia daan ma pia a, patauna nasia takin om hi. Khuapi sungah mihing theampo, a huai a moi kibangin meima pui vei sak hi. 10Tua ahikom amate in Thukham Thingkuang sia Ekron a kici Philistinete khuapi dang khat ah puak uh hi; ahihang tua sung a thet ciang, mihingte hong au uh hi, “Israelte Pathian ii Thukham Thingkuang sia ei theampo hong thatlum tu in hi sungah hong puak hi,” ci uh hi. 11Tua ahikom Philistine kumpite theampo samin, “Israelte ii Thukham Thingkuang sia, ei le ih innkuanpuite hong thalup ngawl natu in, ama ii omna ngei ah puak kik tavun,” ci uh hi. Pathian in nasia takin daan pia ahikom khuapi sung bup ah patauna om hi. 12A thi ngawlte zongh meimapui vei ahikom mihingte in amate ii pathiante munah hu ngen uh hi.\nSamuel Khatna 6\nThukham Thingkuang A heak kikna\n1Philistia ngam ah Thukham Thingkuang tha sali a om zawkciang, 2mihingte in thiampite le mitbum he te sam uh a, “TOPA ii Thukham Thingkuang sia bang law tu hi ziam? Ama ii omna ngei ah puak kik tu ih hile, bang taw puak tu hi ziam?” ci in dongh uh hi.\n3Amate in, “Israelte Pathian ii Thukham Thingkuang na heak kik sak tu uh le na mawna uh te hu in letsong khat taw na kikop sak uh kul tu hi. Thukham Thingkuang sia letsong khat ngawl taw heak kik thei ngawl tu hi. Tabangin note na dam tu uh a, banghangin ama in no daan hong pia tawntung ziam ci in na he tu uh hi,” ci uh hi.\n4“Bang letsong pia tu hi ziam?” ci in mite in dongh uh hi.\nAmate in zo kik a, “Kham taw kivawt meimapui lim nga le Philistine kumpi khat sim atu kham sanchiim nga hi tu hi. Ngimna lianpi sia a kibangin no tung le kumpi nga teng tungah hong tung hi. 5Meima pui le sanchiim, na ngam buppi ah ngim hong piate ii lim te vawt in, Israelte Pathian sia upat vawt tu nu hi. Tua hile ama in noma, na pathian te uh le na leitangh daan hong piakna tawp tha tu hi. 6Egypt kumpipa le a mite bangin banghangin na thin uh sah sak tu nu ziam? Israel mite ii Egypt a nusiat dong Pathian in Egyptte a mamaw bangin a vawt sia ciamtee vun. 7Tua ahikom leang thak khat vawt vun a, kanhak a kibul ngei ngawl khuipui nii la in, leang ah thua vun, a khuinote sia khuibuk sungah beng kik vun. 8TOPA ii Thukham Thingkuang sia la in, leang tungah suan vun, taciang na mawna uh hu in letsong na piak tu uh, kham limnote sia thingkuang dang khat sungah a kungah koi vun. A pai natu lampi ah ama le ama a pai natu a leang sia kipan sak vun. 9Tua zawkciang en vun, Beth Shemesh sang a zuan le Israel Pathian in, hi a kiitak huai tuasiatna hong puak hi ci in ih he tu hi. Tabang ahibale, ngimnate sia ama ii hong puak hi ngawl a, a hun taw kizui in a piang hi, ci in ih he tu hi,” ci uh hi.\n10Amate in a kisawl bangin ngamta uh hi: amate in khuipui nii la in leang ah thua uh a, khuinote sia khuibuk sungah khumcip uh hi. 11Amate in Thukham Thingkuang sia leang tungah, meimapui le sanchiim limte kikoina thingkuang taw a koi khawm uh hi. 12Khuipuite in Beth Shemesh sang zuan tu in dingkhia a, tangtan in pai a, lam a pial bua hi. Amate sia a pai kawmin haam uh hi. Philistine kumpipa nga teng in Beth Shemesh ngamngi dong zui uh hi.\n13Beth Shemesh khua mite, kuam sungah zungtaang at in a om laitak thakhat thu in a etto uh le Thukham Thingkuang mu uh hi. Amate in a mu ciangin lungdam leilam uh hi. 14Beth Shemesh khua ah a teang Joshua a kici pasal khat ii lo sungah a leang hong pai a, suangpi khat ii hui ah tawlnga hi. Mihingte in leang sia sem tham in, khuipuite ngo a, TOPA tungah meihal biakpiakna in nei uh hi. 15Levite in TOPA ii Thukham Thingkuang le kham limnote a kikoi thingkuang sia laamto in, suangpi lian sia ii tungah koi uh hi. Tua zawkciang Beth Shemesh khua mite in meihal biakpiakna le a dang sangaw biakpiakna te TOPA tungah vawt uh hi. 16Philistine kumpi nga teng in hisia en uh a, tua zawkciang tua ni ma in Ekron ah cia kik uh hi.\n17Philistine mite in a khuapi ngate Ashdod, Gaza, Ashkelon, Gath, le Ekronte atu in khua khat ah khat tek a kham meima pui nga sia TOPA tungah mawmai natu in pia uh hi. 18Philistine kumpi ngate ii uk ahi a ki uum khuapite hi kale, a ki uum ngawl khua note hi kale khuapi sim atu in kham sanchiim khat tek zongh pia sii hi. TOPA ii Thukham Thingkuang koina Beth Shemesh khua mi Joshua ii lo sungah a om suangtumpui sia tua lai ah a piang thu te heak natu in tuni dongin omlai hi.\n19Thukham Thingkuang sung a et hu in Beth Shemesh khua mite TOPA in mihing sawmsali thatlum hi. Taciang TOPA in tabangin nasia tak thalupna a thuak sak hu in a mite tau uh hi.\nKiriath Jearim ah Thukham Thingkuang\n20Tua ahikom Beth Shemesh mite in, “Hi a thiangtho Pathian, TOPA mai ah akua peuma dingtang zo tu hi ziam? Ei taw a kikhuala thei natu in ama koi sungah puak tu hi ziam?” ci uh hi. 21Amate in kamtaite pai sak a, Kiriath Jearimte munah, “Philistine te in TOPA Thukham Thingkuang hong heak sak kik zo hi. Hong paisuk tavun a la vun,” ci uh hi.\nChin News (293)\nIndia Sang Thu (58)\nIsrael Taw Kisai (217)\nKawl Ngam Thu (743)\nMizo Ngam News (64)\nNgam Dang Thu (854)\nPathian Thiamsa (87)\nSizaang Thu (816)\nTapidaw Taw Kisai (291)\nUSA Ngam Thu (187)\nBlog Archive November (12) October (6) September (6) August (18) July (6) June (15) May (14) April (11) March (22) February (38) January (51) December (35) November (18) October (35) September (29) August (38) July (43) June (49) May (21) April (19) March (23) February (22) January (37) December (39) November (33) October (45) September (56) August (64) July (100) June (81) May (69) April (87) March (78) February (85) January (103) December (83) November (72) October (85) September (52) August (79) July (104) June (123) May (112) April (119) March (99) February (74) January (90) December (96) November (104) October (118) September (113) August (142) July (155) June (106) May (127) April (101) March (125) February (102) January (106) December (122) November (109) October (132) September (103) August (139) July (168) June (173) May (174) April (198) March (23)


url: =NUTE’ NI (MOTHER’S DAY) - Zomi Adventist Innkuan\nNute’ Ni (Mother’s Day) i cih pen leitung bup mun tuamtuam ah hun tuamtuam in Nute zahtakna Ni in a kizang hi a, hih ni in a diakin Nute tungah lungdam lahna bang hiam khat kipia zel hi. ‘Nu’ cih kammal a kigen khak ciangin lungsim sungah lungdamna om in i neu lai pana hong kem Nute ngaihsutna kinei in “Topa aw, lungdam ing” cih i kam pan hong ging khia thei zel hi. Nute’ Ni hong kipat khiatna gam tuamtuam in a theih dan kibang lo ahih manin a kizat ni zong kibang kim lo hi. Rome ah Cybele festival ci-in Greek pasian nu biakna hun a kizang pen paito denin March 15-18 kikal hun khat Mother’s Day dan in na zang uh a, tua loin Matronalia cih min phuakin holiday khat Juno zahtakna in zang uh a, hih ni in Nute letsong piakna hun in zang uh hi.\nUnited Kingdom leh Ireland ah ‘Mothering Sunday’ pen Mother’s Day ci in Easter Sunday tun ma kal thumna ah zang uh hi. Hih hong kipatna pen kum zalom 16 hun lai a Khristian ten ciindan khat-a a neih uh, kum khat a nupite in a khankhiatna biakinn tek uh a veh ni uh hi a, hih ni in Nute leh a tate uh kigawmkikna/ kimuhkhawmna ni ahi hi. Tua hun ciangin nupi mun tuamtuam a sum thalawh a nasemte zong a innkuante a veh theihna dingun a nasepnate un a khuan (suty/holiday) pia uh hi. Pawlkhatte’ ngaihsutna ah Mary, Jesu Nu zahtakna hanga kibawlkhia pawi danin ngaihsun in March ni 1 (Easter Sunday March 22 ni-a a tun ciang) leh April ni 4 (Easter Sunday April 25 ni-a a tun ciangin) zang uh hi.\nUnited States ah Nute’ Ni pen May Nipi nihna in zang uh hi. United States ah Julia Ward Howe in American Civil War zawh in kidona tawh kisai a om nawn loh ding deihna in numeite kipawlkhawmna khat a na pan a, ama thupi paipih ahih leh galvan kiamsakna ding leh muanna omna dinga nute’ panlakna ci-in 1870 in Mother’s Day Proclamation a na gelh a, ahi zongin hih pen tampi in theihpih lo hi. Julia Ward Howe in Nute’ Ni tawh kisai ngaihsutna a neih pen 1858 hun-a Anna Jarvis a kici numei khatin Civil War hun lai a kidote nih sianthona lama pattahna hun-a a na zatpihna ah Mothers’ Work Days ci-a ana gen pen pana hong piang ahi hi.\nJarvis in 1868 kumin Civil War a kido Union leh Confederate kilemna dingin nakpi in pan na la hi. 1907 in Anna Jarvis si a, a tanu Anna Jarvis mah a kici in, a Nu’ nasep phawk tawntungna dingin nasep hong pan hi. Apianna Nu Anna Jarvis in Sunday School Sia a na sepna biakinn Grafton, West Virginia ah May 10, 1908 in a masapen Nute’ Ni zat in om hi.\nTua ahih manin leitung bup in a theihpih bangin Grafton pen International Mother’s Day Shrine cih a theih in om a, tua mun a kipanin hih ciindan (Nute’ Ni zatna) state 45 ah zat in om hi. State tuamtuam ah 1912 ciangin hih ni pen khawlni (holiday) a zat in om a, 1914 in United States of America President Woodrow Wilson in hih ni pen American nupite a tate uh gal a site zahtakna ni hi dingin genkhia hi.\nNute’ Ni zatna hun masapen pan kum 9 a cin ciangin United States ah Nute’ Ni pen mi ten sum muhna dingin zang (commercialization) uh ahih manin a pankhia Anna Jarvis nangawn in hih ni bawl nawn loh ding a deih masa pen hi leuleu hi. Nute’ Ni pen tuni ciangin zong U.S. ah sum tam kizat hun pen hi lai phial in gen uh a, National Restaurant Association-te’ muh danin hih ni pen US ah kum khat sung adingin a ni thupi pen hi-in restaurant a an ne a tam hun pen hi ci-in ciamteh uh hi. Gam khempeuh ah Nute’ Ni pen Americate’ ciindan ettonna hi a ngaihsun pawl zong om hi.\nBang teng ahita zongin, hih Nute’ Ni in summuhna/sumzuakna tawh kisai lam hi loin Nute’ manphatna, gam mi hoih hi ding leh PASIAN ta hi dinga tate a pattahna uh phawkna hun a i zat ding hi zaw hi. Nute pen innsung ah kumpinu bang hi a, khamuanna, lungdamna, huhna leh itna hong tungsak Nute ahi hi. Nu pen i gamtatzia ding hong sinsak leh hong pattah (discipline) Sia masapen ahi hi.\nNu’ dinmun pen haksa mahmah leh kipumpiakna na hinapi in a sepna uh a mualsuah ciangun lungdamna lianpi ngahna hi zaw in amau mahmah in zong a ngaihsut kikkik uh ciangin amahmah Pasian pan-a tate adinga letsong kipia ahihna uh hong kiphawk khia kik uh hi.\nNu hihna pen hih leitung paito zel dinga poimawh Pasian ngimna omsa hi a, naungek hong pianga mithak khat a hong om ciangin Pasian’ min phat a om in PIANGSAKPA ahihna kiliansak hi. Tua ahih manin mihingte pen ‘Cipha a tampi pha a leitung a dim ding (Gen. 1:28) a Pasian in a deih ahi hi. Hih bangin Pasian deihna a tunna dingin Nu leh Pa in mawhpuakna kibang nei hi. Khrstian Nu hihna tawh kisai in Nu in tate Pasian nungzui (Christian disciple) hi ding a pattah ding a mawhpuakna ahi hi.\nTua manin Nu in tate Pasian ngimna a tung dingin seek in lam a, Nute pen khalam leh salam a tate pattahna a semte hi uh hi. Nu in mong nei loin tate itna nei in tate a dingin khamuanna hi a, Pasian thu tawh kituak lo leh ama gen banga a tate a gamtat loh uh ciangin lungtang sut pailet banga na a sa Nute ahi hi. Khat veivei ciangin tate’ hoihna dingin Nute in eima hatna leh ngaihsutna tawh tate pattah hun om kha thei hi. Tua ahih manin, “Kha Siangtho makaihna lo tawh Nu dinmun bang ci-in lawhcing takin kizang thei mawk ding?” cih ngaihsut huai mahmah hi.\nVantung Pasian in leitung Nu Ama TAPA pianna ding a zang in Nu’ tungah zahtakna lianpi pia hi. Vantungmi in Mary pen leitung a honkhia ding Pasian Tapa pianna ding hi ci-a Mary a hilh lai-in lamdang sa in, “Kei pasal tawh a lumkhawm ngei nai lopi hih thu bangci pian’theih ding ahi hiam?”(Luke 1:34) ci-in lamdang sa mahmah a, Vantungmi in, “Nangma tungah Kha Siangtho hong tung ding a, nangma tungah Pasian’ vangliatna hong om ding hi. Tua ahih manin a hong suak ding a siangtho naungek pen Pasian’ Tapa kici ding hi. Na behnu Eilizabeth zong thei in. A ciing hi, kici napi-in a teek mahmah zawh nungin nau paii a, tu-in a naupaii zawh kha guk pha ta hi. Tua ahih manin Pasian in a bawl theih loh khat zong om lo hi” (Luke 35-37) ci-in dawng hi.\nPasian in Nute zahtakna pia takpi hi. Nu hihna pen letsong bek hi loin Pasian sapna zong ahi hi. Hih hihna pen biakpiakna ah kimuthei hi. Numei khangham khempeuh lam tuamtuam in Nu hihna dinmun neite ahi hi. Pianna Nu hihna nei ki-om a, khalam Nu hihna nei Nute ki-om hi. I vekpi in lungsim sungah Nu hihna tawh kituak a leitunga i om sunga Pasian deihna tawh kituak-a ama minthan’na dinga i sep dingte mangngilh loh ding poimawh mahmah hi.\nNaupangte in zong salam leh khalam a nute zahtak a a thu uh man ding mawhpuakna lian mahmah ahi hi. I Topa Jesu Khris Pasian’ Tuuno in leitung mite’ ading a a hinna pia a singlamteh tunga a kikhai lai nangawn in a Nu zahtakna pia a, A nungzui a it mahmah John kiangah a Nu kem dingin mawhpuakna guan hi.\nNute’ Ni in tate in Nute’ tunga lungdamthu puakna leh itna latsak theihna hun ahi hi. Itna kammal khat, bang hiam khat letsong piaka thunget khawmna neih cih bang thupi a, ei adinga hong sepsak zozaite hanga lungdam puakna hun ahi hi. Pawl khatte pen Nute tawntung nopsakna gam tung khin omkha ding hi. Tuate in zong Nute in a dam lai a a maute adinga a a sepsakte ngaihsun in phawkkik in lungdam puak in itna kilangsak thei hi hang. Nute’ Ni tawh kisai in Rev.Job. Nang Khaw Thawng in a gelh ”A Ettehhuai leh a Ettehhuai Lo Nupite” cih tawh i thugelh zo ni. A ettehhuai lo nupite:\n1. Eve: Eden huan sunga innkuan nuntakna dinga Topa’ piak pen zahtak loin mitmuhna lam kep zawh lohna tawh a pasal lam pialpih hi. A suahtakna dingin a pasal thu zong mang lo ahih manin leitung khempeuh in siatna ngah lawh hi (Gen.3:6).\n2. Job’ Zi: A innkuan sungah haksatna a tun ciangin Pasian ko loin a deihna thei kha lo-a, “Na Pasian samsia in la sisuk in” ci-in a pasal kiangah gen hi. Innkuan nop laitak biakna mi mahmah a, haksatna a tun ciang phun nuam mahmah in Pasian nangawn langpan nuam a om pen Job i zi tawh kibang hi (Job 2:9).\n3. Lot Zi: Pasian in a innkuan in a sapkhiat hi napi innsung Nu pen nunghei kik ahih manin cikhuampi suak hi. Innkuan sungah Nu pen hi napi-in pa i thuvaihawmte palsat a biakna hanga leitung taisan ding haksa a sate Lot zi tawh kibang hi (Gen. 19:26; Luke17:32).\n4. Mikhal: A pasal David Topa min phat a a laam laitakin panpihin a lampih ding cih gen thadah maizumin taisan zawsop hi. I pasalte Pasian adingin a kipiak laitak dongtangsak den a, nupa kal a Jesu om ding nangawn a hazate pen Mikhal bang ahi hi (II Sam.6:16; 20-23).\n5. Jezebel: Ama huang sungah huaihamna tawh om a, a vengpa Naboth huan laksak dingin a pasal kun hi. Israel kumpi Ahab a lawmpa hangin kisathei hi. Pasalte’ nasep theihna khawng suanga mite tunga zawh thawhna tawh gamtat pen pasalte a buaisak, kitapkhapna a bawl Jezebel tawh kibang hi (I Kings. 21:1-29).\n6. Zeresh: Mordekai a hazat manin a kikhailupna ding song 50 a sang singkhuam bawl dingin a pasal hanthawn hi. Pasian in tua numeinu vaihawmna lungkim lo ahih manin Mordekai kikhaina dingah Haman kikhai lumsak hi. Midang khat hazat manin a pasalte holhthawh den pen Zeresh bang hi (Esther 5:17;7:10).\n7. Herodias: Ngeina lopi-in Herod tawh kiteeng in Tuiphumpa Johan in tai a, tua thu lungkim loin a pasal kiangah Johan lutang ngenin a lu tansak hi. Ei i thuman lohna hong hilh dingin Pasian’ hong sawl mite tungah thuk kik nopna lungsim neih pen Herodias dinmun hi (Mark 6:14-29).\n8. Saphira: Pasian tungah vante piak ding selin sawltakte’ mai-ah zuau genna tawh a nupa un sihlawh uh hi. Innkuan sungah Pasian thupha sangin Topa’ ading i kisik a, innkuanpihte piakna khawng a gensiate Saphira dinmun hi (Acts. 5:7).\nA ettehhuai nupite:\n1. Sarah: Sapna kiciantak thei kei taleh a pasal Pasian sapna ah muangtakin zui hi. Pawlpi kitangsap bang thei zo kei taleh Pasalte Pasian in a sapna zuih theih pen Sarah bang hi (Gen. 12:1-3).\n2. Rebekah: Pasian thupiak um ngam a, a pasal mel mu kei ta leh kiteen ding ut in a pasal zuan ngam hi. Kiteenna thukhaam upna tak tawh a lente pen Rebekah bang hi (Gen. 24:57-60).\n3. Ruth: A pasal sih khit nangawn in a teeknu’ thu lenkip a, a pasal bek hi loin a pasal’ innkuanpihte it hi. A pasal bek ci loin pasal innkuanpihte a it mi in numei hoih Ruth tawh kibang hi (Ruth 1:14-17).\n4. Abigail: Pasal gilo zukham Nabal tawh kiteng hi. A pasal’ gitlohna hangin David in a innkuanin thah sawm hi. “Ka innkuan gitlohna teng uh kei tungah om ta hen” ci hi. Tua manin a innkuanun suahtak lawh uh hi. Nabal ahih leh si veve hi. Innkuan siatna ah mawh pua ngam Pasian kiangah innkuan siatna teng a thuumpih ngamte pen Abigail bang hi. (I Sam. 25:24).\n5. Hanah: “Pasian aw, ta nong piak leh nangmah kong pia kik ding hi” ci ngam hi. Tua pen Siampi Samuel hong pianna hi. Vantunggam tunna dinga piangthak bek hi loin a nuntakna Topa ading pia ngam pen Hanah bang hi (I Sam. 1:9-10).\n6. Marka’ nu Mary: Jesu leh a nungzuite paisan pawi an nekna dingin a inn phaltakin pia hi. Inndei tungnung awngsak hi. Innkuan sunga nu pen in Topa tawh kipawl a holim dingin mun bawlsakna innkuan-ah Jesu hong teenna hi (Mark. 14:12-16).\n7. Bethani khua Mary: Sathau namtui manphate it loin Jesu lutungah buak ngam in a sam tawh a khe zut a, tua innsungteng sathau manpha namtui kizelsak hi. Topa mai-ah Nu pen kitamkham a, neih manpha penpen Jesu piak ngamna pen Mary dinmun hi (John.12:2-3).\n8. Mary (Jesu Nu): A nuntakna ah deih huai leh kiniamkhiatna hangin Pasian’ lungdamna ngah hi. Innkuan sungah Nute in Pasian deih lam a om manun ta ten thupha ngah lawh uh hi.\n(Sia BK Shwanno in Lungdamna Aw, May 2015 ah a gelhna panin ong kila sawn ahi hi.\nAdventist theologians approve statement on Biblical eschatology :: Adventist News Network\nA Hoihpen Adventist Pilna\nSINAI MA-IN THUKHUN SAWM OM ZO\nPrev post KALSUAN ZIA LAMMAN NEIHNA DIG THUSIM ( PART I )\nNext post Zokam SS Lesson 10. Kipumkhatna leh Akisam Kizopna by Dr. Kham Khan Khai


url: =EBOLA natna leh Leitung :: ZOMI DAILY\nposted on 19 October 2014 at 3:05 pm Lomkholna: DanielMangpu, Health, News, World\nEbola natna tawh kisai atheinuam i om leh keithei sun tawm hong hawm sawn ing Dallas pan.\nTu laitak a aminthang mahmah natna hoih hetlo EBOLA pen leitung bupah kilau mahmah hi. EBOLa natna hangin Africa gamah mi 4000 kiim sikhin a natna nei 9000 kim bang om ta hi cih WHO leitungbup Cidamna lam ten genkhia uh hi. Hih natna bawlna ding tudong ciang Zatui kimu nailo hi. Lai Siangtho sunga te atang tungtung ta ahi tam maw ci-in kangaih sun hi.\nEBOLA Natna Leh USA\nEBOLA natna ading Zatui a om nailoh hangin nungla pek in Africa gam a huhna apia ahi USA gammi Dr.Kent acih khat in Afica gampan\nnatna ngah ahih manin US kumpi in special Vanleng tawh la-in USA ah hongciah pih a tuni ciangdong dam hi.\nEBOLA Natna leh Dallas, Texas\nAfica gam Liberian gampan hongzin Mr.Thomas Duncan (Ivy Apartment, Dallas, Texas, USA) hangin USA gamsungah EBOLA natna hongtung hi. Duncan omna Aprtment leh akilahna Zatopi pen khetawh minute 10 khawngbek kipai dinga Texas Presbyterian Hospital ahi hi. Tua Zato pi Emergency inndei sungah Sept 26, 2014 in tung hi. Amah pen Oct 8, 2014 ni-in anuntakna bei ta hi.\nTua EBOLA natna nei pa anat lai a akem nurse numei Nina Pham kum 26 (Ei Asia mi) khat EBOLA natna hongnei leuleu hi. Texas Zato pi ah tawm vei alup khit ciangin Oct 16, 2014 ni-in Bethesda, Maryland ah Zatopi ah special vanleng tawh kipuak hi.\nPham anat khit leuleu ciangin Amber Vinson kum 29, numei nurse khat mah EBOLA natna nei cih hong kilang leuleu hi. Tua nu Texas pan Vanleng tawh azin khia hi a Atlanta Zato khat ah kikoih hi.\nDallas, Texas ah Zomi\nUSA gamsung gamtaw lam Mexico tawh gamgi alum hieuhiau namun Dallas, Texas ah Zomi te mimal 200 kiim ki-om hi. Tu a Duncan Zato lupna Presbyterian pen Zomi te omna tawh tai 1 khawngbek kigamla a, khetawh Zato kilak a kana pai ziauhziauh na uh ahi hi. Inn tawh hong kinai peuhmah a kilung himawh mahmah hi. Zomi te sangkahna tawh zong kinai mahmah hi.\nKumpi lampan bel hihnatna kilawh ding lauhuai lo hi cih Cidamna zumpi lamten genkhia zel uh hi. Ei thu-um mi Zomi tezong hih EBOLA natna tawh ikipelh nading thunget na ah hongphawk tek un. Leitung bup ah abei nading zong thungen tek ni.\nKawlgam Chin State sungpan hih Dallas kuam sungah mimal 8000 kiim ki-om dingin kilam en a, Kachin, Kayin te zong tam mahmah hi. I sanggam Haka lamte pen Indiana khit ciangin mi tam a om penna uh mun ahi hi. Asia mi Vietnam, Korea cihte pen tawm hetlo a Company anei bang tam mahmah uh hi. Kumpi Zum sungte nangawn ah amau mi Vietnam te bang tam mahmah ta uh hi.\nUSA Kumpi te Nasepdan\nHih EBOLA natna om cih akitheih a kipan kumpi lampan deihtakin nasem pah uh a, tua natna neipa omna tungah Helicopter 2 sun thapai in khawl gige in lampi dungah palik te dim zihziah hi. Tua natna akithei phetin kumpi ten tua Duncan natna neipa tawh akizom zawdeuh mi 100 bang a omna na mun ah vadelh pahin akisam bangin sitna nei pah uh hi. Duncan tawh akizom mi 20 kimbang nipi nih sung amau kia tuam omding in thu piapah uh hi. Banghang hiam cihleh tua natna pen nipi 2 khawng teh zong kilang pan thei cih thei uh hi. Sangkah tezong sangsungah zongpah uh a nawhtak in nasem uh hi.\nDallas khuasung Zato khempeuh ah Zato pai leng tuma kaalnih sung gampua lamah khual nazin hiam cih dotna himasa den hi. Tua nantna nei te inn sung Kumpi ten deihtakin hahsiang, Zatui kap pah uh hi. Tua nantna neite kipuakna Zato mawtaw tawmvei sung peuhmah zatloh dingin kikoih cip pah lian hi. Cina pa mawtaw zat tezong zatloh dingin tuamcip uh hi. Cina tetawh kizom Ui (Dog) te zong sitpah uh hi.\nHih natna nei akitheih akipan Biakinn te ah thungetna ah kihel den hi.\nDaniel Mangpu (Zogam Laaizom)\nNadeih lianpen uh ki-itna nahi sak un…. 1 Kor 14:1\nPrevious: Singpi (Jackfruit) hongpiak pumpi cidamna thupha te\nNext: ZIUSA GENVAI: Sum Don Kikna ( RE: Pa Thang Khan Dal)


url: =Laisim a Manphatna. Agelh ~ Tg. Samuel Nas - Laibu Saal\nHome > Thuluui/Articles > Laisim a Manphatna. Agelh ~ Tg. Samuel Nas\nLaisim a Manphatna. Agelh ~ Tg. Samuel Nas\nLaisim a Manphatna.\nAgelh ~ Tg. Samuel Nas\n6. Thugen leh thugelh ah nakpi in hong huh :\nThu i gen ding ciang ei theihna bek pen na kicing khin hetlo hi. Tua manin hih munah laisimna a manphatna hong kidok hi. Thu I gelh ciang zong tua bangmah hi. Tua ciang lai a na simsim te ii thugen leh thugelh pen zaknop deuh se hi. Lai tam sim mah ana thupi koikoi ei.\n- Kamtam lo ding.\n- Bag (Ip) ah laibu pua den ding.\n- Na lukham nuai ah laibu koih ding. Na ihmut theih kei leh sim ding.\n- Hun dang sangin minit 15 in tho baihin lai sim ding.\n- Ann buk leh kizepna mun cihte ah laibu sim pak theih ding koih koikoi ding.\n- Mi punctual lote tawh kimuh ding ciang laibu tawi hamtang ding.\n- Dentist, doctor akl. lawyer khawng tawh kimuh ding ciang laibu tawi ding.\n- Traffic jam khawng ah na awk cianga na sim theih dingin car sungah zong laibu koih ding.\n- Laibu keng lo in khualzinkhia ngeilo ding.\n- Na khut ah na tawi laibu khat pen inn ah na koihcip laibu nih sangin manpha zaw cih mangngilh ngeilo ding.\nThu Hoih La Hoih.\nLai Nasepna Pilna Thu Thuluui/Articles\nItem Reviewed: Laisim a Manphatna. Agelh ~ Tg. Samuel Nas Description: Rating: 5 Reviewed By: cinpuzomi


url: =Thinkiam Ciang Bang Netu Ziam? ~ Thu Tatuam (Siyin News)\nThinkiam Ciang Bang Netu Ziam?\nWednesday, July 04, 2018 Cidamna 3 comments\nIh thinkiam ciang sia, thungetna , innkuanpui le lawmle ngualte taw hun bo sakna nei leang nuamtuam thei ahi banghma, anuai aa neakthei teng nesin leang noptuamna om ci'n mipilte in mu ci hi.\n1) Niangte : Niangte sungah akihel dat namkhat in thinsung ah ahi bikbekteng thai sak tuam thei ci hi.\n2) Almond muu : A sungah megnisium dat kidim in Serotonin dat pia zo ahikom, thinkiam ciang neak tu hoi hi.\n3) Solmon ngasa: Apumpi sungah akihel Acid Omega 3 in thinkiam natu khaam zo ci hi.\n4) Aktui : Nganhing tui khat pawpo sungah Protain le Zint dat kihel ahikom, lungtang atu hoi hi.\n5) Banla : Sungah serotonin dat apian sak thei natu Tryptophan nei ahikom, mutsuakna le thinnopna hong pia ci hi.\nRef: Irrawaddy (July 3,2018)


url: =ATLANTIC TUIPI DUNGTO-A MIVOMTE CONFERENCE NGAHZIA Part IV ~ MUC\nATLANTIC TUIPI DUNGTO-A MIVOMTE CONFERENCE NGAHZIA Part IV\nAdmin 9:47:00 PM Articles, Atlantic tuipi dunga Mivom Conferencete, Conference Pianna thu, Religion Articles\nNgeina Bulphuh Kizopna:\nNeumuhna lungsim tawh mikangte in a kizoppih mite lakah Afro-Americante bek hilo hi. Africa, Asia le Latin America gamte-ah kum zalom 20 pat lamteng-a pai Adventist missionary-te in zong tua bang lungsim mah vom ciat uh hi--Nitumna lamte in akhutnuai gamte tawh kizopna ah a vom-uh kiliatsakna lungtang puak ahi hi. Atangpi-in genle’ng Europe ngeina, pilna le technology bekin khantohna piang sak hi, cih lungsim ahi hi. Europe le North Americante tawndan tawh a kibanglo khempeuh khua-tavai, a tawtaw, in seh uh hi. Nitumna lam mi ahih kei nak leh Adventist upna alet mah bangin nitumnalam mite’ ngeina azuih theih matengin makai dinmun-in muanhuailo hi, cih ngaihsun uh hi.\nAhizongin pawlpi makaite in pilna neilo mun pan ong kikheelte lakpan sia sem ding le panmun tuamtuam ah makai ding atam theithei nei-a masuante aki suat theih nadingin tualsuak mite pattah ding kin masak-a I neih ding ahi hi,” ci’n 1926 GC in khensatna khat bawl hi. Tua khensatna a tangtun nadingin, a om nailohna-te le nasep kipatsa munte ah pawlpi sangte honbeh ding ahi hi. Ahizongin hih in hun le sum tampi huup hi. 1929 kum United States a “Great Depreciation” hangin innphual-te in gamdanga sang honbeh nading sum haksa sa semsem uh hi.\nTualsuak makaite tungah masuan ngak ding thupi hi, cih ciangin khuaphual pawlpite in agamgam ah kipawlna organization tuam neih ding cih makaite lametna hilo hi. Tua sangin pawlpi tuam din nading apiangsak lungsim ahi minam-itna le ngeina kibatlohnate makaite in thupi sehlo kha uh hi. Tua sangin Pasian nasemte gam khatle khat helzau-in kikheel sak(exchange) ding makaite in ngaihsun zaw uh hi.\nTua bang hileh, kipumkhatna khauh zaw ding hi, thamlo-in tualsuak nasemte makaihna gamte pen adang zahin khangto lo hi,’ ci uh hi(Review, May 29, 1926. Pp. 27, 28).\nSDA gamthak lutna Europe Nitumna Saklam, South Africa, le Australia-te ah, a lut zawh kum 25 dongin tualsuak pastor le manager-te in effort makaih uh hi. Tua munte sungah zong gamzawng zaw deuh le Roman Catholic le Christianlon dopphah gamte domkang hakzaw lai hi.\nDivision makai pawlkhat in nesepnatha abehlap nadingin ama division sunga mite bek cial hi. 1926 kuma South American Division president sem Carlyle B. Haynes in “Kum 4 khit ciangin South American Division(SAD) sungah pawlpi nasem 800 oma, division pua pan ong pai 100 sanga tawmzaw bek om hi,” ci’n kipak takin gen khia hi. Asawtlo-in SAD bup pen amah le amah ding thei(self-support) ta ding hi, cih lamen hi. 1930 GC ah “South American gamsung nasepna pen South American mite in manawt le lungkimtakin sem ding uh hi, cih teltak-in ka gen ngam hi,” ci hi. Ahizongin, South American tualsuak Brazil-mi Enoch Olivera in South Ameican Division president angah nadingin kum 45 sawtto lai veve hi.


url: =Kuala Lumpur khuasung ah ataisimsawm Bus khatin mawtaw 8 phukha, mi 4 liam :: ZOMI DAILY\nposted on 17 August 2018 at 9:03 am Lomkholna: Malaysia, News, Sawltak, World\nMalaysia, Kuala Lumpur khuapi sungah Bus Driver khatin adang mawtaw tampi taihgawp in ataimangsawm laitak Video Clip pen Social Media tungah ki thehzak hi. Ampang vengsung lamzikpi tungah zanni nitaklam in thupiang kici hi.\nTua Video Clip pen Minute khatle alangkhawng sawtin, Motorcycle hawlte’n tua Bus Driver pa adelhkawmkawm in Video azaih uh ahihi. Bus Driver pa kiangah mawtaw khawlsak in ci’n otsansan uh himahleh tua Bus Driver papen khawlnuamlo in, hatsak semsem in mawtaw tampitak nawksia hi.\nTraffic Light ahzong awlmawh neilo in phupheigawp ahih manin mawtaw 2 nawkkha masa hi. Ahi zongin khawltuanlo in taisuak vevelai hi.\nAmasa mawtaw aphutkhak masakna panin Meter 100 bang taisuaksak teiteilai ahih manin, mawtaw tampi nawkkha hi. Anunung ah atainading awngnawnlo, mawtaw in khakcipta ahih manin khawlsakpan hi.\nVideo: Footage of a RapidKL bus ramming into several vehicles on a busy road, believed to be in Ampang, has been going viral on social media and messaging apps. The one-and-a-half minute footage shows the bus being pursued by several motorcycles, whose riders are heard shouting expletives at the driver and telling him to stop.\nBus akhawlkhit ciangin tua Bus Driver papen tuakkhia in, akhetawh taisuaksawm teitei ahih manin, Motorcyclist te’n otsan in delhngeingai uhhi.\nMotorcyclist lakah Video zaihpa in delhsuak teitei in, anunung ah Bus Driver papen hingmatthei uhhi.\nAdang Video Clip khatah tua Bus Driver papen leilak ah atu kimuthei a, amai zong liamgawp hi. Agei ah mi tampi in umcih in banghangin hihbangin taigawp nahiam ci’n hehmahmahsa in ki otsan ziahziah hi.\nVideo: Another video shows a man clad in an orange shirt – believed to be the bus driver – sitting on the ground. His face is bruised and an angry crowd can be heard shouting at him while someone asks him why he tried to run away.\nTua thupiang akizaih Video tengpen Facebook user Azri Arip in Online ah akhahkhiat masak ahihi. Ama genna ah tua Bus Driver in amasa in Taman Keramat AU2 aom mawtaw khat taihkha masa cihi. Tuakhit ciangin ama vanzuakna Burger Stall zong nawkpheisak hi. Tuabek thamlo, kum 2 aphapan naungek apua in aom anuzong tua Bus in nawkphei sawnsawn cihi.\nTuabang buainateng apiankhit ciangin Bus Driver papen ataisuaksawm ahihi. Taman Keramat AU2 panin atai akipan hi a, Ampang vengsung Middle Ring Road 2 (MRR2) dongah ataisuak ahihi.\nLampi thunei ulian ahi City traffic investigation and enforcement department chief Asst Comm Zulkefly Yahya in agenna ah hih thupiang pen zanni nitaklam 8pm hunpawl in akipan cihi. Tua Bus in aphutkhak bekbekzong mawtaw 8 pha in, mi aliampen 4 pha cihi.\nMore: Kalaymyo zuanin apai Aircon Bus khatin singkung taihkha, mi 6 liam\nRapidKL spokesperson Azhar Ghazali inzong hihvai tawh kisai in Police tetawh hoihtak kisemkhawm dinga, athu akician in ki kankhiading hi ci’n genkhia hi. Sawltak #zomidaily\nPrevious: Indonesia gamsung ah kum 2 bekbek aphapan pasalno khatin nikhatin za tawn 40 teep, Coffee zong dawn\nNext: Zomite’ Business as usual – Angsung kikhualna


url: =THE TOP 10 Kizimkazi Cultural Tours (w/Prices)\nTop Kizimkazi Cultural Tours\nWhat are the best Cultural Tours in Kizimkazi?\nThe best Cultural Tours in Kizimkazi according to Viator travelers are:\nWhat Cultural Tours in Kizimkazi are taking additional safety precautions?\nWhat Cultural Tours in Kizimkazi are good for avoiding crowds?


url: =Malaysia ah Pasian nasem te’n ngaihsutding thongkia te vai :: ZOMI DAILY\nposted on 16 December 2017 at 9:57 am UTC+9:30 Lomkholna: Malaysia, News, Zomi\nMalaysia ah Pasian na sem hing a ki ci khem peuh in Ngaih sun un. Na ang sung ding bek ngaih sun ken,\nPHAMSA ZO VON TAWI TE KI KONA AW? Kha sial Crusade or Cial Pi om na Malaysia ah, I Crusade te khiam in Thong inn (Jail) Camp ( 11 ) aaom Zomi numei pasal hot ding sih ding ngak in aom ahon ahuh ding om lo.\nI Mi I Sa te Malaysia Zomi’ Pawlpi 40 val om te in 10 ah 1 tek tawh hon leeng, asi ding honkhia in a, asia ding khon khia in, Kha mang Thang i vei mah bagh in, mi hing mang thang ding zogh i vei i lai nat kul hi, USA, Aussie, Japan etc… huh na i ngak sang i huang sung aaom i tanau te i hun zo tam Crusade i bawl hangh ,innlam avak pi nasem pi teng ki khawm man ngei tuan lo.\nNasem zolo asem thei lo inn ngak teng bek Crusade zaw ahih hih sagh, pham sa i saggam te aki don loh huh lohman in sih na mual liap a 100 val om ta hi.\nPawl pi 1 in mi khat hon zo leengh mi 40 tak om saam lo ding ahih man in bagh na ci ngaih sut UPa leh Sia ten ahun om laai?\nUSA Oklahoma khuapi ateng Lailo khuami Pa Mung Khan Gin @ Ginpi, Nu Awi Nuam Cing @ Nutoih (Zomi Lasiam) leh Tg Thang Muan Lian @ Lianbawi te innkuan in mawhnei mite tankhia ding a hong ki piakhia Zeisu a maute sungah suak ahih manin a muh ngeivet nai loh mite itna neisakin Malaysia thong leh Camp sungah om a Zomi pih mi 5 kawlgam ciah nadingin RM RM3569.25 ZAM tungtawnin hong khak ahih manin genzawhloh lungdam na ZAM pan kong tangko uhhi. “Topan Billgates zahin hong hausak tahen” cih thupha ih kipaih hi.\nTuasung pan a masa pen Tg. Kam Tuan Sang-Bukit Jalil Camp, Body No. 000250 (Gamngai khua Pa Kham Khan Gin leh Nu Lian Khen Cing te tapa) ading sum kipiaksak khin in a ciahni ding ngak laitak hi. ZAM pan phawk khak loh Camp pan aciah thei ding asawt om zawdeuh leh panpih neilo natheih uh leh a manlang in ZAM ah hong zasak un. By: Ever Mang\nPrevious: Thunget laitak sumbawm leh phone aguksak khat CCTV pan kimu\nNext: Zaitha hong dimm pakpalhno: Dim Sian Nem


url: =2013-04-28 ~ TBC-Y\n“PASIAN’ GAM BEEL MAW, GAM LUAH ”\n“PASIAN’ GAM BEEL MAW, GAM LUAH ” by Rev. Nang Khan Khual\n10 Na ukna hun hong tung hen la,\nvantung bangin leitungah zong\nna deih bangin kigamta hen.\nMatthai 6: 33\n33 Thudang khempeuh sangin Pasian' ukna leh ama deihna na zuih theihna ding uh thupi ngaihsut masazaw un. Tua hi leh hih na kisapna dangte khempeuh uh zong hong piathuah veve ding hi.\n17 Bang hang hiam cih leh Pasian' Ukna pen nek leh dawn tawh a kisai thu hilo a, Kha Siangtho hangin i ngah Pasian' deih bangin gamtatna, kilemna, lungdamna, cihte hizaw hi.\nAp 28 2013 Bulletin\nPhatna La ~ Khawm Huai


url: =MY STORY- The Rebel: Sakmin leh behmin\nSakmin leh behmin\nSakmin(name) I gelh ciangin I behmin va gelh 'hoih leh poimoh' kasa. Mahleh Paite/Simte/Vaiphei/Gangte/Hmar/Zou leh Zomi va gelh phei pen hi kasa kei. Cih bel I surname dingin tribe min jang thei lai ihihleh tawm mah2 lai hi hang cihna in mu ing.\nThudang khatah ka gen jel bangin ei Zomite a dingin minphuahna ding kammal tampitak (ka theih khakna ciangah 196) om a, two syllable nei 38 thousand sakmin hizah kiphuak thei hi. Three syllable in bangzah a kiphuak thei dia? Math ah permutation leh combination jangin hisap mah dih!\nTulai in behmin tangin pa min ahk pasal min a gelh zong omta hihang. Poimoh kasa naikei. Behmin zong mi kua hiam khat min mah ahi cih I thei ciat. Aihhang a 'ton' zo leh thupi mahmah hilo ihihman in pa/pasal min pen mawk gelh tuak hilo in ka koih. A min ding uh kamal zong kidah lai ci ni. I kamal I jat/explore louh uh tampi omlai.\nFor details refer my artiCOOL- Zo minphuah leh gelhdan\nPosted by Kamzalian Tomging at 18:36


url: =Vondeih Kep Ding – 52 (Pau Khan Kap) :: ZOMI DAILY\nposted on 2 September 2016 at 10:01 am Lomkholna: Article, Paukhankap\nDear Tawngno, Tangthu tom khat hong gen nuam ing. Hunkhat lai-in a lawmngaih pa a limngaih mahmah, alimbawl pha mahmah nungakno khat om hi.Tangvalpa in bel alawm’ bawlzahliang in bawl lo-in tuadan in ama utthu in om lel hi. A lawmngaih pa in bangbang in abawl zong, a thudon kei phial zongin telsiam in acihcih in mangin agei ah om den hi. Nungakno nu in message a khakkhak hangin etsak pah in reply kik pah cih peuhmah omlo hi. Nikhat khit cih bang ah laikhak kik pan cihdan in om hi.\nNungakno nu in phone samsam taleh len ngei lo-in, missed call amuh hangin call kik cih peuhmah aom-a omlo hi. Nek theih khat, bang khat peuh apiak hangin lungdam cih kammal azak kik ding pen mualmong et bang lel hi. A birthday, valentine’s day tungtung tamah leh a lawmnu adingin thungetsak in apainopna mun khawng ah paipih cih bang om ngei ngiat lo hi.\nNungakno nu in a facebook wall ah a lawmpa a ngaihna thu gelhgelh in, photo khawng upload ta leh aman ama wall ah gelh cih peuhmah om ngei lo hi. Photo ten ding bel gamla lai lua! Alawm agual te mai-ah cikmah hun in pahtawi cih peuhmah om ngei lo-in, hawmthawhna kammal, totna kammal bekbek hi niloh den hi.\nTua bangin hun hong paipai hong paipai-in ni hong bei, kha hong bei-in a kum in hong pai ciangin nungakno nu lungsim ah meima neu khat hong om hi. Nikhat khit nikhat a meima damdam in hong gol tektek in, a lungsim ah, ka u in kei hong ngai takpi mah ahi tam,’ hong cita hi. Zan ihmu mawh in hih thu hong lungngai in atawpna ah hih zah ta-in ka bawl hangin ka u in kei hong thudon loh pen, ahong ngai lo hi, ci-in hong tel hi.\nKhitui luang in, lungsimna in hong kap, hong kap, hong kapkap hi. Tua khitciangin khensatna khat hong nei hi. ‘Kei adingin ahun hong pia zolo,’ ‘Kei adingin amaitai nei lo,’ ‘Kei adingin a nuihmai ngei lo;’ ‘Kei hangin a lunggim den, ka u kiangpan in paikhia ta ning,’hong cita hi.\nTua leh zingsang sim in message a khak den hong khak nawn lo hi. Sun in a phone call den zong hong call nawn lo hi. Nikhat, ninih hong hih hangin tangval pa in phamawh hong sa nai lo hina pi, Kal khat bang hong sawt ciangin a lungsim ah banglo khat akisam danin hong feel hi.\nHong ngaihsun in,‘banghang in ka lawmngaihnu in phone hong call lo ahia leh,’ ci-in a phone lain hong hopih hi.\nTua hun ciangin a call hangin computer bek in na dawng ta hi. Amah a it mahmah, a telsiam mahmah a lawmngaih nu ama kiangpan in pai khia ta-in, mu kik zo nawn lo hi.\nTawngno aw, ataktak in cileng hih tangval pa in a lawmngaih nu a it lo, angai lo hipeuh mah lo-in ngaih cihtak mah in a gai ahi. Ahi zongin a lawmnu in limngaih lua liang ahih manin ama kiangpan in a paikhia thei nawnlo ding sakha in thudon loin aom kha hi.\n‘Itna’ cih bel kithuh kik ding ahi. Aman hong ngai tah ci-in akhat te ut bangin om gawp ding hilo hi. Hong ngai ta ci-in thudon loh in koihcip in om ding zong hituan lo hi.\nMihing i hih manin ciangtan khat ciang bek kithuak zo-a tua ciangtan hong kheng leh bangzah ta-in it in i ngai zongin paisan mah a kul ding hong hita hi. Mailam ah hih cibangin na gamtat khialhgawp lohna dingin pilna hong pia hih tangthu hong gen hi ing. A Vanglian Pasian in thupha hong pia ta hen! Hong it, Na pa, Columbus, OH (August 31, 2016)\nPrevious: Ann neek khit phet a ciinloh dingte ~ T. Sawm Lian\nNext: Kum zalom 21 Panglong Khawmpi honpawi ah Ban Ki Mon pai